05:00 / 31.12.2016 7449 pdf Ўқиш режими + -\nПайғамбаримиз соллаллоҳу алайҳи васалламнинг бу ҳадисда умматларига машаққат бўлишини мулоҳаза қилганлари учунгина, ҳар таҳоратда мисвок қилишга амр этмаганларини таъкидлашларидан бу ишга қанчалик аҳамият берилганини билиб олса бўлади...\nЯна ўша кишидан ривоят қилинади: «Пайғамбар соллаллоҳу алайҳи васаллам: «Агар умматимга машаққат бўлмасин, демаганимда уларни ҳар таҳоратда мисвок қилишга амр этар эдим», дедилар». Молик ва Бухорий ривоят қилишган.\nШарҳ: Бизда мисвок қилиш, деб ишлатиладиган истилоҳ, тишни ишқалаб ювиш маъносидир. Ўша вақтда маълум бир буталарнинг, аниқроғи эса арок номли бутанинг учи юмшатилган новдалари билан тиш тозаланган.\nПайғамбаримиз соллаллоҳу алайҳи васалламнинг бу ҳадисда умматларига машаққат бўлишини мулоҳаза қилганлари учунгина, ҳар таҳоратда мисвок қилишга амр этмаганларини таъкидлашларидан бу ишга қанчалик аҳамият берилганини билиб олса бўлади.\nҒарблик олимларнинг таъкидлашларича, дунё тарихида кишиларни тишни тозалаб юришга биринчи бўлиб амр қилган шахс Муҳаммад соллаллоҳу алайҳи васалламдирлар.\nҲа, Ислом дини ҳали ҳеч ким тиш ювиш нима эканини билмасидан аввал, мусулмонларни тишларини тозалаб юришларини суннати муаккадага айлантириб қўйган эди.\nУламоларимиз, таҳорат қилган одам мисвок қилмоғи суннати муаккада, деганлар.\nБаъзилари, бу иш-мустаҳаб, деганлар. Аммо нима бўлса ҳам уни қилишга ундаганлар. Чунки Пайғамбаримиз соллаллоҳу алайҳи васаллам доимо мисвок қилар эдилар. Вафотларидан олдин ҳам мисвок қилиб турганлари маълум ва машҳур.\nМисвок кўпроқ арок дарахти шохларидан олинади. Уламолар ўша дарахт шохларини кимёвий таҳлил қилиб кўрдилар. Диққат билан олиб борилган кенг кўламдаги илмий ишлардан сўнг ўша дарахтдаги мавжуд моддалар ҳозирги мавжуд тиш маъжунларининг ҳаммасидан кўра тиш ва соғлик учун фойдалироқ экан, деган хулосага келинди.\nҲозир баъзи ширкатлар арок дарахтидан фойдаланиб, тиш маъжуни ишлаб чиқардилар. Бу ҳам ҳадиси шарифнинг илмий мўъжизаси ҳисобланади.\nОиша розияллоҳу анҳодан ривоят қилинади: «Пайғамбар соллаллоҳу алайҳи васаллам: «Мисвок оғизни покловчи ва Роббни рози қилувчидир», дедилар». Бухорий, Шофеъий ва Насаий ривоят қилишган.\nШарҳ: Мисвок ҳадисда айтилганидек, оғизни покловчидир. Оғизни пок тутиш инсон соғлиги учун қанчалик зарур эканини ғайримусулмонлар эндигина тушунишди. Таом еган, турли ичимликлар ичган одамнинг оғзида, тишларида қолган чиқиндилар ўз вақтида тозалаб турилмаса, беморлик ва зарарга сабаб бўлиши энди ҳаммага маълум.\nШу билан бирга мисвок: «Роббни рози қилувчидир».\nЯъни, ким мисвок қилса, тозаликка риоя қилгани, дин-шариатнинг амрини амалга оширгани, мисвок қилиш ибодатини адо этгани учун, Аллоҳ таоло ундан рози бўлар экан.\nИслом дини афзаллигини қаранг, инсоннинг ўзи учун ўта фойдали ишни, соғлиги учун керакли нарсани, ҳусни-жамоли учун зарур нарсани бир йўла Аллоҳ таолони рози қиладиган иш қилиб қўйибди. Шариатнинг амрини бажарадиган мусулмонни ҳам соғлик-саломатлигини яхшилаб, ҳам ажру савоб оладиган қилиб қўйибди. Бу ҳолат дунёдаги ҳеч бир тузумда, ёки динда йўқ.\nЭнди бу нарсага ҳаётимизда қандай муносабатда эканимизга бир назар солайлик.\nҲамма мусулмон ҳам ўз вақтида таҳорат қиладими?\nҲамма таҳорат қилганлар ҳам мисвок қиладиларми?\nҚилишса, мисвок оғизни покловчи, Роббни рози қилувчи эканини англаб етадиларми?\nМисвокнинг ҳақиқатини, ҳадиси шарифдаги руҳини тўла ва тўғри тушуниб, унга амал қилаётганларимиз жуда оздир.\nБаъзиларимиз арокдан ёки бошқа дарахтдан мисвок қилиб, уни ёнимиздан қўймай олиб ҳам юрамиз. Ҳар таҳоратда мисвок ҳам қиламиз. Лекин мисвок, деганда ўша чўпни тишга тегизиб қўйиш, деб тушунамиз. Шунинг учун ҳам ҳар таҳоратда мисвок қилсак ҳам тишларимиз сарғайиб юради. Мисвокимиздан ҳадисда кўзланган мақсад ҳосил бўлмайди.\nБаъзи бирларимиз, мисвок қиламиз, қилганда ҳам яхшилаб, замонавий воситаларни ишга солиб қиламиз. Тишларимизни иложи борича ялтиратишга ҳаракат қиламиз. Лекин бу ишни фақат урфни деб, чиройли бўлишни кўзлабгина қиламиз. Мисвокни ибодат учун қилмаймиз, «Роббни рози қилиш» учун қилмаймиз.\nУшбу ҳадиси шарифга тўлиқ амал қиладиган бўлсак, биз мусулмонлар дунёда энг оғзи пок, тиши энг тоза ва чиройли. Ўзи энг соғ ва бу ишлари учун Аллоҳ таолонинг розилигини олган кишилар бўламиз. Шунинг учун ҳаракат қилайлик.\nЯна ўша кишидан ривоят қилинади: «Пайғамбар соллаллоҳу алайҳи васаллам мисвок қилар ва мисвокни ювишим учун менга берар эдилар. Мен дарҳол аввал ўзим мисвок қилар ва сўнгра уни ювиб у зотга берар эдим». Абу Довуд ривоят қилган.\nШарҳ: Бу ҳадиси шарифда Оиша онамиз розияллоҳу анҳо мисвок борасида Пайғамбаримиз соллаллоҳу алайҳи васалламнинг бир одатларини баён қилмоқдалар. Бу кўпроқ оилавий шароитда бўладиган ҳолат бўлиб, уни айнан Оиша онамиз ривоят қилишлари жуда ҳам табиийдир. Пайғамбаримиз соллаллоҳу алайҳи васаллам муборак оғиз ва тишларини тозалаб бўлганларидан кейин, тиш тозалагич(мисвок)ни ювиб қўйишни йўлга қўйган эканлар. Бу ҳам шахсий покизалик ишларида ўта муҳим. Инсон тишини ва оғзини тозалаганда унга оғиздаги нарсалар илашади. Ана ўша нарсалардан мисвокни тозалаб қўйиш керак. Чунки улар мисвокда қолмагани маъқул.\n1. Пайғамбаримиз соллаллоҳу алайҳи васалламнинг мисвок қилиб юрганлари.\n2. Эр ўз хотинига шахсий тозаликка доир ишларни буюриши.\n3. Оиша онамиз розияллоҳу анҳонинг Пайғамбаримиз соллаллоҳу алайҳи васалламга бўлган чексиз муҳаббат ва ҳурматлари. У зот соллаллоҳу алайҳи васалламдан мисвокни олиб, дарҳол ўзлари мисвок қилгач, сўнгра ювишлари шунга далил.\n4. Пайғамбаримиз соллаллоҳу алайҳи васалламга тегишли нарсани табаррук билиш.\n5. Эгаси рози бўлса, бировнинг мисвоги ила мисвок қилиш мумкинлиги.\n6. Мисвок қилгандан кейин уни ювиб қўйиш. Шунингдек, мисвокни ишлатишдан олдин ҳам бир ювиб олиш.\nБиз мусулмонлар бу таълимотларга оғишмай амал қилмоғимиз, болаларимизни ҳам шу руҳда тарбияламоғимиз зарур.\n"Ҳадис ва Ҳаёт" китоби, Поклик 4-жуз\nФозил 13:49 / 06.04.2020\nОнамиз шу тугрида маълумот сураганди, рахмат катта\n05:00 / 07.12.2016 2690\n05:00 / 31.12.2016 4203\nФАРЗ НАМОЗЛАРИНИНГ СУННАТЛАРИБу намозларни, нафл, татоввуъ, мандуб, ротиб намозлари ҳам дейилади. Бизда фарз намозларга тобеъ бўлганларини суннат, бошқаларини давоми...\n5777 05:00 / 04.01.2017\nНабий соллаллоҳу алайҳи васаллам намозларининг кайфияти (4-дарс)\n4дарс.56Матн Сўнг ўнг қўллари билан чап қўллари устига, иккисини киндик остига қўярдилар.56Матннинг далиллар۱ .1. Ибн Аббос розияллоҳу давоми...\n2028 05:00 / 09.01.2017\nАбу Зарр розияллоҳу анҳудан ривоят қилинади .Набий соллаллоҳу алайҳи васаллам .Қачонки бирингиз намозга турса, унинг ҳузурида эгарнинг суянчиғига ўхшаш нарса давоми...\n2824 05:00 / 09.01.2017\nНабий соллаллоҳу алайҳи васаллам намозларининг кайфияти (20-дарс)\n20дарс37МатнУ зот соллаллоҳу алайҳи васаллам ташаҳҳуддан кейинги дуоларини ўқиб бўлгач ўнг томонларига қараб Ассалому алайкум ва роҳматуллоҳrdquo дея салом берар давоми...\n2159 05:00 / 09.01.2017\n192 17:00 / 21 январь\n168 17:45 / 20 январь\n64650 11:56 / 10.10.2018


ТОШКЕНТ – “Ҳокимлик суд томонидан “EGIZ” МЧЖ фойдасига белгиланган 1,9 млрд сўмни тўлашдан бўйин товламоқда”\n08 декабр 2019, Тошкент вақти: 06:52\nМИРЗО УЛУҒБЕК. “Тошкент шаҳри Мирзо Улуғбек тумани Осиё кўчасида фаолият юритган “EGIZ” МЧЖ ходимлари номидан ёзмоқдамиз. МИБ ҳамда ҳокимиятнинг қонун талабларини писанд қилмаслиги оқибатида бир ярим йилдан буён ишчилар маошсиз ўтирибди.\nТошкент шаҳри ҳокими бўлиб ишлаган Раҳмонбек Усмонов 2018 йил 23 январь куни “EGIZ” МЧЖга тегишли бўлган автомобилларни ювиш шохобчаси, кафе ва маиший хизмат кўрсатиш мажмуасига келиб, бош вазирнинг топшириғи деб, мажмуа биносини бузиш ва жамиятга тегишли 15 сотих ер майдонини давлат захирага олиш ҳақида оғзаки кўрсатма берди. Мажмуа оғир техника ёрдамида 2 кун ичида ноқонуний бузилди.\n“Хусусий мулкни ҳимоя қилиш ва мулкдорлар ҳуқуқларининг кафолатлари тўғрисида”ги қонуннинг 19-моддасида “Олиб қўйилаётган ер участкасидаги уйни, бошқа иморатларни, иншоотларни бузиб ташлаш ёки дов-дарахтларни қўпориб ташлашга зарарнинг ўрни бозор қиймати бўйича олдиндан ва тўла қопланмагунга қадар йўл қўйилмайди” деб белгиланган. Аммо ҳокимлик қонун талабини умуман писанд қилмади.\nМажмуа товон пули тўланмай бузилди, олиб қўйилган ер майдони бадалига ер майдони берилмади. Мирзо Улуғбек тумани маъмурий судининг 2018 йил 13 мартдаги ҳал қилув қарори билан Тошкент шаҳар ҳокимлигининг ушбу ҳаракатлари қонунга хилоф деб топилди.\nТошкент туманлараро судининг 2018 йил 23 октябрдаги ҳал қилув қарори билан Тошкент шаҳар ҳокимлигидан “EGIZ” МЧЖ фойдасига 1.977.971.500 сўм ундириб бериш белгиланди. Аммо суд қарори ижрога қаратилганига 6 ойдан ошди ҳамки, ҳокимлик ушбу маблағни тўлаб бермади.\nСуд ҳужжати ижроси Мажбурий ижро бюроси Чилонзор тумани бўлимига топширилган. Давлат ижрочиси А.Абдуллаев томонидан 2018 йил 13 декабрда ижро иши қўзғатилиб, қарздор – шаҳар ҳокимлигига пулни ихтиёрий тўлаб бериш учун 15 кун муддат берилган. Қонунчиликда суд хужжати кўпи билан икки ойда ижро этилиши шарт деб белгиланган бўлса-да, МИБнинг Чилонзор тумани бўлими ҳамда Тошкент шаҳар бошқармаси томонидан пулларни реал ундириш бўйича ҳеч қандай чора кўрилмаяпти. Тошкент шаҳар ҳокимлигида 50 га яқин ҳисоб рақамлари бўлса-да, МИБ уларни хатлашга журъат қилмаяпти.\nТошкент шаҳри ҳокимиятидан суд томонидан белгиланган маблағни зудлик билан ўтказиб беришини талаб қиламиз. Зеро, ҳокимлик қонунлар ижроси борасида бошқаларга намуна бўлиши лозим”.\n(Бу хабар Озодликка 28 июль куни келган.)


4 ноябрь, 2021, 18:02\nЖозе Моуриньо нега Шомуродовни захира ўйинчисига айлантириб қўйди?\nБугун “Рома” Конференциялар лигаси гуруҳ босқичи тўртинчи турида Норвегиянинг “Будё-Глимт” жамоасини қабул қилади. Ўтган турда бу жамоа Жозе Моуриньо ва унинг шогирдларини шарманда қилганди. Римликлар 1:6 ҳисобидаги мағлубият учун ўч олиб, мухлислари ишончини қайтармоқчи.\nЖозе Моуриньо журналистларга ўз қарашлари билан ўртоқлашди. Португалиялик мураббий Конференциялар лигасидаги вазият, “Рома”, йўл қўйилган хато ва камчиликлар, қўл остидаги футболчилар, хусусан, Элдор Шомуродов борасида ҳам ўз фикр мулоҳазаларини билдирди.\n- Конференциялар лигасида олти очкомиз бор ва биз яхши ҳолатдамиз. Биз бўлажак ўйинда норвегияликларни енгиб, яна гуруҳ пешқадамлигини қайтариб олишни истаймиз.\nНорвегиядаги учрашувда ҳаддан ташқари ёмон ўйнадик. Аниқ кимнидир айбдор қилмоқчи эмасман. Бутун жамоа бўлиб ютқаздик, энди ҳаммамиз бир бўлиб ғолиб чиқишимиз шарт. Табиийки, бу гал майдонга бутунлай бошқа жамоа туўажи. Аввалги ўйинда майдондаги чимнинг аҳволи ва футболчиларнинг толиқиб қолишидан чўчиган эдим. Мен хато қилдим, ҳаммамиз адашдик.\nТэмми Абрахам ҳақида гапирсам, у бизнинг сафига умуман бошқача футбол маданияти шаклланган мамлакатдан келди. У бошқача ҳакамликка кўниккан, у ерларда ижтимоий муҳит ҳам ўзгача. Албатта, бундай вазиятда қийинчиликлар бўлади. Тэмми келиши билан савияси ва маҳоратини кўрсатиб қўйди. Ҳозир ишлари юришмаётган бўлса ҳам, унга ишонишда давом этамиз. У ажойиб ўйинчи. Ҳеч қандай муаммо кўрмаяпман. У ҳали ўйнайди ва кўп муҳим голларни уради.\nНиколо Дзаньоло “Ювентус” билан бироз қўрқиб ўйнади ва буни иккита мураккаб операцияни бошидан ўтказгани билан изоҳлаш мумкин. Буни тўғри тушуниш керак, вақт ўтиши билан бунақа ҳиссиётлар унутилади. Жисмонан ҳаммаси жойида, Николо бақувват йигит. У тактик жиҳатдан ўйинини кучайтириши керак. Дзаньоло ҳақиқий профессионал ва ўз устидан тинимсиз ишлашни яхши кўради. Мен унинг ишга бўлган муносабатидан мамнунман.\nАслида мен жамоадаги ҳаммага ишонаман. Бироқ баъзида ижрочилар ўзининг энг яхши формасига кирмаган бўлади, айниқса ўзига ишонч масаласида ҳам буни кузатиш мумкин. Мен Элдор Шомуродовнинг салоҳиятига ҳам худди Тэмми Абрахамдек ишонаман. Элдорга ишончим кучли. Фақат бу ерда футболчиларнинг функционал тайёргарлигида фарқ борлигини инобатга олиш лозим, - деди Жозе Моуриньо.\nТаъкидлаш жоизки, Элдор Шомуродов “Женоа”дан “Рома”га айнан португалиялик мутахассис таклифи ва танловига кўра ўтган. Римликлар А Сериядаги дастлабки мавсумида саккизта гол урган ўзбекистонлик футболчи учун 17,5 миллион евро тўлади ва кейинги трансферидан генуяликларга маълум миқдорда улуш ажратади. Шу тариқа, Элдор Шомуродов ўзбекистонлик футболчилар орасида энг қиммат трансфер соҳибига айланди.\nЖозе Моуриньо шогирдига айланганидан кейин Шомуродов ўзининг салоҳияти ва тўпурарлик маҳоратини намойиш эта бошлади. Ўртоқлик учрашувларида иккита ва дастлабки расмий учрашув – Конференциялар лигаси саралаш бошқичи доирасидаги ўйинда “Трабзонспор” дарвозасига битта тўп киритди. Бироқ, кейин вазият тубдан ўзгарди. Бу “Челси”даги ўзгаришларнинг “Рома”га таъсири билан боғлиқ.\nХуллас, “Челси” ўз орзусидаги ҳужумчи – Ромелу Лукакукини рекорд сумма эвазига қўлга киритганидан кейин Томас Тухель жамоасида Тэмми Абрахамга жой қолмади. Истеъдодли ҳужумчининг аҳволидан унумли фойдаланган Жозе Моуриньо уни Римга чақирди.\n“Рома” Тэмми Абрахам учун 40 миллион евро тўлаб, ўз тарихидаги рекорд трансферни амалга оширди. Тўғриси, Абрахамнинг келиши Шомуродовнинг зарарига ишлади. Жозе Моуриньо англиялик юлдузни асосий ҳужумчига айлантириб, Элдорни захирага ўтказиб юборди. Унгача, Шомуродов асосий ҳужумчи вазифасини муносиб уддалаб келаётган эди.


Мол дунёга нуқсон етиши ва мусибатларга сабр қилиш ҳақида — KUKALDOSH.UZ\nОяти карима (Бақара сураси, 155)да келган учинчи синов молга нуқсон етишидир. Молга нуқсон етишидан мурод, исломнинг аввалида мусулмонлар динни ёйиш мақсадида жиҳод қилар эдилар. Ҳаётларининг асосий қисми душман билан курашиш билан ўтганлиги боис улар мол-дунё тўплашга вақт ажрата олмас эдилар. Бу ҳолатни бугунги кунда ўзларини илм-маърифатга бахшида этган кишиларнинг ҳаёти билан қиёслаш мумкин. Чунки бу тоифадаги мўминлар холис Аллоҳ учун илм олиш ва уни тарқатиш йўлида мол-дунё тўплашдан воз кечадилар. Илм зиёсини таратиш мақсадида харис бўладиларки, дунё зийнатларини жамлашга эътибор бермайдилар. Натижада уларнинг даромадлари мўл-кўл бўлмайди.\nҲақ субҳанаҳу ва таоло биз учун юқорида ўтган ояти каримада шу каби синов турларини санаб ўтди. Агар биз улардан муваффақиятли ўта олсак, хушхабар бор.\nЗеро энг муҳими мўмин кишининг ушбу синовлардан муваффақиятли ўта олишидир. Шояд у синовларда тобланиб кучли бўлса, метиндек иродали бўлса! Билсинки, бу ҳаёт мақсадга етиш учун бир восита халос. Ушбу ўткинчи восита сабабли мақсаддан чалғиб қолмасин. Аллоҳ таоло оятнинг давомида:\nУларга мусибат етганда: «Албатта, биз Аллоҳнинг ихтиёридамиз ва албатта, биз Унинг ҳузурига қайтувчилармиз», – дейдилар.\nдея марҳамат қилади.\nМусибат — шундай нарсаки унинг сабабидан инсонга машаққат ва аламлар етади. Аммо ҳақийқий мўмин киши бошига мусибат келса, чеккан машаққатлари миқдорича савоблар уни кутиб турганига ишонади. Шунинг учун ҳам айрим урушларда мусулмонларга мусибат етганида кофирлар уларни мазаҳ қилар эди. Сўнгра Аллоҳ таоло ушбу оятни нозил қилган эди:\nАйтинг: «Бизга Аллоҳнинг ёзиб қўйганидан ўзга нарса етмайди».\nЯъни, эй мўминлар, у нодон кофирларга қарата Аллоҳ нимани истаган бўлса фақат шу бўлади, деб айтинглар дейилмоқда.\nАллоҳ таоалонинг (كتب الله لنا) «Аллоҳнинг биз учун ёзиб қўйгани» деган сўзидан мурод, бўлиб ўтган ишлар бизнинг фойдамизга, бу ишларнинг эвазига Аллоҳ таолодан савоб оламиз деганидир. Эътиборлиси оятда:\n(كتب الله علينا) «Аллоҳнинг бизнинг устимизга ёзиб қўйгани» кўринишида келмаябди. Агар шундай кўринишда бўлганида эди, Аллоҳ томонидан келадиган нарсадан мурод Унинг жазоси ва азоби бўлиб қолар эди.\nГоҳида инсон бошига келаётган мусибатларга ўзи сабабчи бўлиши мумкин. Шундай бўлса, келган аламли ишдан жазавага тушиши тўғри бўлмайди. Ёки бошқа бир киши сабабидан мусибат етиши мумкин. Шундай вақтда у тафаккур қилиб кўрсин: бу ўринда ўзига нисбатан адолат бўлмоқдами ёки зулм? Агар адолат бўлса гуноҳлари тўкилади, агар зулм бўлса, Аллоҳ таоло зулм қилган кишидан қасос олиб беради. Шунга кўра мўминга бу икки ҳолатда ҳам фойда бордир.\nМўмин киши ҳар бир мусибатни унда яхшилик бор деган гумон билан қарши олиши лозим. Шу жумладан унга мусибатлар етганда: «Мени Аллоҳда бирор ҳаққим борми? Ўзим Аллоҳнинг мулки бўлсам. Аллоҳ таолода мени заррача ҳам ҳаққим йўқ. Аллоҳ таоло ўз мулкини қандай идора қилишни хоҳласа менда ҳам ўша нарса жорий бўлади» дея эътиқод қилиши лозим бўлади. Агар шундай қила олмаса, мусибатларга қарата: «менга яқинлашманглар!» деб айтиб кўрсинчи?! Лекин шундай қилса ҳам барибир у ҳаргиз мусибатлардан ҳимоялана олмайди. Модомики, биз мусибатларни тўхтатиб қола олмас эканмиз, уни ҳақиқий мусулмонга муносиб тарзда қабул қилишимиз лозим. Чунки Аллоҳ таоло барча ишда унга суянишимизни ва шу сабабли бизни азиз, қадримизни баланд қилишни хоҳлайди. У Зот бизни إنا لله و إنا إليه راجعون) ) «Иннаа лиллаҳи ва иннаа илайҳи рожиъун» (Албатта биз Аллоҳникимиз ва Унга қайтувчидирмиз) дея дуо қилишимизни хоҳлайди. Бу дуони айтиш билан биз ўзимизнинг мулкиятимизни Аллоҳга нисбат берган бўламиз ва неки бўлса чиройли сабр билан қабул қиламиз. Шу ўринда бир мисол келтириб ўтсак, (аслида энг гўзал мисол келтирувчи Аллоҳдир), сиз ўзига тегишли бўлган нарсага зарар етказган кишини кўрганмисиз? Асло!\nКиши доимо ўзига тегишли бўлган мулкини ислоҳ қилишга ҳаракат қилади. Гарчи у инсонлар наздида мулкига зарар етказаётгандек кўринсада аслида уни ислоҳ қилаётган бўлади. Шундай экан, биз Аллоҳ таолонинг мулки бўла туриб нега ташвишланамиз? Аллоҳ таоло асло ўз мулкини зарарга йўлиқтирмайди. Агар синовлар юборса ҳам бу бизни ислоҳ қилиш учун бўлади ёки у ишда ҳикмат яширинган бўлади.\nШайх Мутаваллий Шаъровийнинг «Ибтасим ва лаа таҳзан»\nкитобидан Охунжон Аҳмад ва М. Абдулқаюм таржимаси.


Рамзан Қодиров қаровсиз қолган 104 ёшли онахонни Чеченистонга олиб келиб, уй совға қилди » Ўзбекистон янгиликлари – Zamin.uz\nЖорий йилнинг январь ойи бошида Озарбайжон Ички ишлар вазирлиги Чеченистонга ва Доғистонга мамлакатнинг ғарбида чечен миллатига мансуб бўлган доғистонлик 104 ёшли Мадина Алиева топилганини маълум қилиб, сўров юборганлар.\nЧеченистон раҳбари Рамзан Қодиров аёл ёрдамга муҳтож бўлса, олдин қаерда яшаганидан қатъи назар уни Чеченистонга олиб келишини айтди. Россиянинг Озарбайжондаги элчихонасида ташкилий масалалар ҳал бўлгач, Қодировнинг вакиллари аёлни Чеченистонга олиб келишди.\n104 ёшли Мадина Алиева Грознийда ўз уйига эга бўлди, уй Аҳмад-Ҳожи Қодиров номидаги фонд томонидан берилди. Ушбу хонадон Октябрь туманида жойлашган, аёлга калит ва ҳужжатларни республика раҳбарияти топширди, дейилади хабарда. Унинг сўзларига кўра, уй барча қулайликларга эга, мебеллар, зарурий техника ва жиҳозлар мавжуд.\nҲукумат вакилининг айтишича, аёл Иорданияда туғилган ва бутун умр ўша ерда яшаган. Кексаликка етгач, она юрти Чеченистонга қайтишга қарор қилган, лекин паспорти, пуллари ва тақинчоқларини ўғирлатиб қўйган. Натижада, у яшаш учун ҳеч қандай воситаларсиз қолиб, Бакудаги Она Тереза опа-сингиллари уйидан бошпана топган. Аёл рус, чечен ва озарбайжон тилларини билади.\nАлиева билан бирга уйда уч етим болалар 22 ёшли Ислом, 18 ёшли Хава ва 16 ёшли Имон ҳам яшайди.\n“Улар кекса аёл ҳақида қайғуришади, Ҳукумат Исломнинг ишга жойлашиши ва қизларнинг кейинги ўқишини давом эттиришларига ёрдам беради”, дея изоҳ берди ҳукумат вакили.\nЯнгиликлар » Дунё » Рамзан Қодиров қаровсиз қолган 104 ёшли онахонни Чеченистонга олиб келиб, уй совға қилди\n09:50 Рамзан Кадиров Озарбайжондан топилган 104 ёшли чечен аёлни ўз юртига қайтариб олиб келмоқда\n23:44 Рамзон Қодиров Чеченистон раҳбари лавозимидан кетиш орзуси эканлигини айтди


Афғонистон шимолида Толибон ҳужумида 15 нафар полициячи ҳалок бўлди\n25 феврал 2021, Тошкент вақти: 01:58\nАфғонистон шимолидаги Қундуз вилоятида содир бўлган тўқнашувда 15 нафар полиция ходими ҳалок бўлди. Бу ҳақда вилоят кенгаши аъзоси Ғулом Раббоний Раббоний билдирди.\nУнинг сўзларига кўра, полиция ходимлари 22 октябрь куни Алиобод туманида Толибон амалга оширган ҳужум натижасида ҳалок бўлган.\nТолибон матбуот котиби ҳужумни гуруҳ амалга оширганини тасдиқлади.\nКейинги ҳафталарда Афғонистон ҳукумати кучлари Қундуз вилоятининг Дашти Арчи ҳамда Имом Соҳиб туманларида Толибон билан тўқнашиб келади.\nХабарларга кўра, Толибон жангарилари Қундуз вилоятининг бир неча туманини қўлга олган. Гуруҳ вилоят пойтахти Қундуз шаҳрини 2015 йилда босиб олиб, икки ҳафта бошқариб турган эди.\nТолибон Афғонистон ҳудудининг деярли ярмини қўлга олган бўлиб, жорий йилда мамлакат хавфсизлик кучларига қарши қатор ҳужумларни амалга оширди. Тўқнашувларда юзлаб оддий фуқаро ҳам ҳалок бўлди.


Покистон ғарбида вазият беқарор\n09 май 2021, Тошкент вақти: 00:45\nПокистондаги Толиблар гуруҳлари ўз етакчиларини қамалдан чиқмагунича расмий Исломобод билан тузилган сулҳ битимини тан олмасликларини билдирмоқдалар.\nПокистон ғарбида ҳарбийларнинг шанба-якшанба кунги амалиёти чоғида Толибоннинг кўплаб жангчилари ўлдирилгани ортидан минтқадаги муросасиз гуруҳ етакчиларидан бири ҳукумат билан музокараларни тўхтатди.\nШариат қонунларини амалга жорий қилишни мақсад қилган гуруҳ етакчиси Сўфи Муҳаммаднинг бу ҳаракати икки ой муқаддам минтақада тинчлик ўрнатиш бўйича ҳукумат билан эришилган сулҳни хавф остида қолдирмоқда.\nСўфи Муҳаммад бундан икки ой муқаддам маҳаллий ҳукумат билан тинчлик битими имзоланишида бош рол ўйнаган етакчилардан биридир.\nБу келишувга мувофиқ Покистоннинг Свот водийси ва тоғлар бағрида жойлашган Малаканд вилоятида Толиблар жанг ҳаракатларини тўхтатиши, бунинг эвазига эса шариат қонунлари жорий этилиши керак эди.\nБироқ ҳозирга келиб Покистон ҳукумат қўшинлари томонидан 30 толибоннинг ўлдирилиши туфайли Сўфи Муҳаммад Малаканддаги Қуйи Дир туманига қамалиб қолди. Толибон ҳаракати бу воқеа ортидан ҳукумат билан эришилган келишув “пучдир”, деб баёнот берди.\nЭндиликда шариат қонунларини ўрнатишга уринаётган ҳаракат ўз етакчиси Сўфи Муҳаммад Дир вилоятида эсон-омон чиқиб олмагунча, ҳукумат билан эришилган келишувни тўхтатиб туришини маълум қилди. Бу ҳақда ушбу ҳаракатнинг матбуот котиби Амир Иззат Хон баёнот берди.\nПокистон ҳукумат қўшинлари минтақадаги маҳаллий ҳокимият сўровига биноан шанба-якшанба кунги амалиётларни амалга оширди. Шанба куни Қуйи Дир туманида футбол тўпига ўрнатиб, мактаб ёнига ташлаб кетилган бобма портлаши оқибатида 16 бола нобуд бўлди. Маҳаллий расмийлар буни Толибон жанггариларидан кўрмоқда.\nПокистон ҳарбийлари тарқатган баёнотда айтилишича, ана шу воқеа ортидан Қуйи Дирда ўтказилган амалиётлар чоғида Толибоннинг шу ҳудуддаги етакчиси ҳам ўлдирилган.\nТолибон томони фикрича, ҳарбийларнинг бу ҳаракати ўртада эришилган келишувнинг қўпол равишда бузилишидир ва хабарларга кўра, Толибоннинг айрим етакчилари ўз издошларини мамлакат ҳарбийларидан ўч олишга даъват қилмоқда.\nТолибонга қарши кайфиятдаги пуштунларнинг Свот водийсидаги етакчиси Афзал Хон Лаъла янгиланган жанг ҳаракатлари Толибоннинг феврал ойида эришилган келишувга амал қилишни истамаётганидан далолат, деб ҳисоблайди.\n- Бу минтақадаги ҳар бир яшовчи бу ердаги жанг ҳаракатларидан жиддий хавотирда. Чунки, бу ҳаракатлар ортидан бегуноҳ эркаклар, аёллар ва болалар қурбон бўлмоқда. Менимча, агар Толиблар ўз ваъдасига собитлигини намойиш қилса, вазият ўнгланар эди.\nУлар шариат қонунлари ўрнатилишини ҳоҳлади ва бу тартиб ҳозир ўрнатилмоқда. Энди эса бу минтақада ким ҳукмронлик қилади, деган масала ўртага чиқди.\nТабиийки, Покистон ҳукумати давлатнинг бир қисми бўлган бу ҳудудни бошқалар назоратига беролмайди, дейди Свот водийсидаги пуштунлар гуруҳи етакчиси Афзал Хон Лаъла.\nЯкшанба куни Исломободда журналистларга интервью берган Покистон ҳарбий қўшинлари матбуот котиби генерал-майор Атҳар Аббос Толибон билан муроса имкони қўлдан чиқмоқда, деган хавотирларни бостиришга уринди.\n- Вазият жиддий хавотирга лойиқ. Биласизки, Покистон шимоли ғарбида деярли исёнчилик ҳаракатлари бормоқда. Бироқ баъзи ҳудудларда, баъзи ҳаракатлар туфайли бу вазият янада жиддийлашиб кетмоқда. Аммо, давлат бу хавфни бартараф этишга қодир, деди Покистон ҳарбий қўшинлари матбуот котиби.\nУ Свот водийсидаги Толибон гуруҳи бу минтақадан чиқиб, пойтахт Исломобод ва бошқа йирик шаҳарларга ҳам таҳдид солаётгани ҳақида баъзи агентликлар тарқатган хабарларни инкор қилди.\n- Пойтахт ҳам хавф остида қолмоқда, деган ёлғон ваҳима тарқалди. Бундай ахборотларнинг ҳеч бири тўғри эмас. 150 ёҳуд 200 нафар жангари пойтахтдан 70, 80, 90 километр олисликда туриб олиб, пойтахтга хавф сололмайди, деди Покистон ҳарбийлари матбуот котиби генерал майор Атҳар Аббос.\nБироқ, жанг ҳаракатларидан тинкаси қурилган маҳаллий аҳоли бу вазиятдан ўта хавотирда. Бунер туманида яшовчи Нушервон унинг туманида мамлакат ҳарбийлари амалиётлари бўлишига қарши. Боиси, сўнгги икки йил ичида қўшни Свот водийсида кўплаб бегуноҳ одамлар қурбон бўлганига гувоҳ бўлган.\n- Полиция ёки ҳарбийлар қачондир бирор ҳудудни бомбардимон қилса, бунинг ортидан бегуноҳ одамлар ўлдирилган. Ёвуз кишилар эса ҳеч қачон ўлдирилмаган, дейди Покистон шимоли ғарбидаги Бунер вилоятида яшовчи фуқаролардан бири.\nАйни пайтда Покистон ҳукуматининг Толибонга қарши чекланган амалиётлари бу борада Вашингтоннинг хавотирларини пасайтираётгани йўқ. Обама маъмурияти расмий Исломободни Толибонга нисбатан мамлакат хавфсизлигига бирламчи таҳдид, дея қарашга чақириб келади.


Утган сафар 75-карор буйича мумкин эмас деб жавоб берилган. Бу карор буйича дори воситаларини чакана савдога воситачилик оркали мумкин эмас, Лекин улгуржи лицензияга эга булган корхонага комиссион шартнома асосида махсулотларни етказиб берилса у томонидан эса олинган барча махсулотларни хеч кандай устама куймасдан пул кучириш йули реализация килса конунга тугри келадими?\nҲа, комитент (топшириқ берувчи корхона) воситачилик шартномаси асосида бошқа корхонага (воситачи) дори воситаларини сотиб бериш топшириғини бериши мумкин. Воситачи эса шартномага кўра комитентнинг маҳсулотларини (дори воситалари) сотиб беради ва бунинг эвазига хизмат ҳақини олади (ФКнинг 832-848 моддалари). Демак, улгуржи савдо қилишга лицензияси бор воситачи корхона дори воситаларини бошқа юридик шахсларга пул кўчириш йўли билан сотиши мумкин.\nБироқ, шуни назарда тутиш керакки, 31.10.2016й. №ПҚ-2647 га 1-иловасида келтирилган ижтимоий аҳамиятга эга дори-дармон воситалари ва тиббиёт буюмларини қатъий белгиланган нархларда сотилиши керак.\n рус тилида “договор комиссии” деб аталади


Идлибда зарин ёки шунга ўхшаш кимёвий модда қўллангани тасдиқланди\n07:31 / 20.04.2017\nФото © REUTERS/Ammar Abdullah\nТаҳлиллар Суриянинг Хан-Шайхун шаҳрига кимёвий ҳужум вақтида зарин ёки шунга ўхшаш кимёвий модда қўлланганини исботлади. Бу ҳақда Кимёвий қуролни тақиқлаш ташкилоти сайтида чоп этилган баёнотда айтилган.\n"Таҳлиллар натижалари қурбонлар зарин ёки шунга ўхшаш модда таъсирига учраганларини кўрсатди", дейилган хабарда.\nУшбу ҳужумнинг тафсилотларини ўрганиш бўйича миссия ишини давом эттирмоқда. Ташкилот бош директори Ахмет Узюмджюнинг таъкидлашича, агар хавфсизлик соҳасидаги вазият имкон берса, миссия Хан-Шайхунга жўнашга тайёр. Миссия икки ҳафта ичида Кимёвий қуролни тақиқлаш бўйича конвенцияга аъзо давлатларга биринчи ҳисоботни тақдим қилиши кутилмоқда.\nХан-Шайхундаги кимёвий ҳужум 4 апрелда амалга оширилган. Россия мудофаа вазирлиги маълумотларига кўра, Сурия армияси жангарилар заҳарли моддалар ишлаб чиқарувчи цехни бомбардимон қилган. Вашингтон эса Дамашқни тинч аҳолига қарши кимёвий ҳужум содир этганликда айблаган ҳамда бунга жавобан Суриядаги Шайрат аэродромига ракета зарбаси берган. Америкалик мутахассисларнинг фикрича, кимёвий ҳужумни амалга оширган самолётлар айнан шу аэродромдан ҳавога кўтарилган.\nЕвропарламентда Сурияга зарба берилишини танқид қилган депутат олқишланди\n22:48 / 17.04.2018\n20:35 / 17.04.2018\nАҚШда Сурияга ҳужум қонуний бўлганига шубҳа билдирилмоқда\n11:00 / 15.04.2018


Бу йил ўқувчини мактабга ҳозирлаш неча пулга тушмоқда?\n27 ноябр 2020, Тошкент вақти: 05:04\nЎзбекистон маҳаллий матбуотига сўзлаган расмийлар ҳисобича, ўқувчини мактабга тайёрлаш бу йил 70-80 минг сўмга тушмоқда. Халқ таълими вазирлигининг Озодликка сўзлаган расмийлари ва ота-оналар эса бу сумманинг 100-140 минг сўмдан 200 минг сўмгача бориши, айни пайтда, мактаб бозорларида бу йилги нарх ҳамда ассортимент бирмунча яхшиланганини айтмоқдалар.\nЎзбекистон расмий матбуотида берилган хабарларга кўра, бу йил жами 398та бозор ва 276та савдо мажмусида мактаб ярмаркалари ташкил этилган.\n10 августдан 30 августга қадар давом этадиган ярмаркаларда ўқувчилар учун ўқув қуроллари, сумка ва бошқа зарур буюмларни харид қилиш мумкин.\nИкки кун муқаддам Шаҳрихон туманидаги мактаб бозорига бориб, уч ўқувчи -- 1-синф, 5-синф ва 7-синфга борадиган болаларини кийинтириб қайтган андижонлик аёл Саломатхон Каримова бу йилги бозордан кўнгли бироз тўлганини айтди.\n- Ҳар ҳолда дафтар-ручкалари ҳам, кундаликлар, сумкалар анча арзонлашгандек. Битта дафтар 300 сўмдан 500 сўмгача, кундалик минг сўмдан бошланади, 5 минггача бор. Ручка 200-300 сўм, рангли қалам 3 минг сўмгача. Сумкалариям пулизга яраша - 10 минг -15 минг сўмдан то 50 минг - 60 минггача кетади у ёғи. Лекин ҳаммага буюм борда. Истаб борган нарсангизни олиб қайтасиз,- дейди Озодлик билан суҳбатда Саломатхон опа.\nУ 1-синфга борадиган ўғли учун 50 минг сўм атрофида, 5-синфга борадигани учун 100 минг, 7-синфга борадигани учун эса 150 минг сўмча пул сарфлаганини айтади.\n- 1-синф болага энди президент совғаси берилади. Шунинг учун фақат форма билан ботинка оласиз. 5-,7-синфга борадиганларига энди танлаб-танлаб, пулимизга яраша олдик. Шу 100-150 минг сўмдан бўлдида. Қудамиз ҳам икки қатордан ёзлик-қишлик қилиб олибди 6-синфдаги неварасига. "Чиройли кийимлар олдик, 140 минг сўм кетди", деяптию,- дейди Саломатхон опа.\nБу аёлнинг айтишича, у яшаб турган ҳудудларда йилдан-йилга болаларини мактабга юборишда пулдан қисилганидан шикоят қилаётганлар озаймоқда.\n- Шу бозорларда ўзимизда чиққан арзон дафтар-ручкалар бор. Шу ўзимизнинг Шаҳрихонларда чиққанлариям борда. Матоларам шу Тошкентлардан келган, шекилли. Кейин маҳалладанам кам таъминланганларга келиб айтишяпти: "Болангизга нима олиб берайлик?" деб,- дейди Саломат опа.\nХалқ таълими вазирлигининг Фарғона вилоятидаги ҳудудий бўлимларидан бирининг мактаб бозорлари учун масъул вакили бу ҳудудларда болаларни мактабга йўллаш бу йил ўтган йилгидан фарқ қилмаслигини айтади.\n"Энди пулингизга қарабда, 1-синфга ўқув қуроли президентимиз томонидан берилади, полний комплект. 2-синфдан то битирувчи синфларам китобларни мактабдан ижара олади. Ижараям унақа қимматмас. 5-6 минг сўмдан 13 минг сўмгача. Энди у ёқ-бу ёғи 50-60 минг сўмдан бошланса, кичик синфларгада бу, катта синфларга, жуда борса, 150 минг сўм - ундан қиммат бўлмайди. Ҳозир ҳамманинг қурби бемалол етадида бунга", деди Озодлик мухбири билан микрофонсиз суҳбатлашган фарғоналик маориф ходими.\nСамарқанд, Қашқадарё вилоятлари ва Тошкент шаҳрида ҳам қарийб айни манзара.\n- Фақат биз томонларда Тошкентдагидан бироз қиммат бўлади. Чунки, ўзи Тошкентдан олиб келишадида товарларни,- деди Самарқанд шаҳридаги мактаблардан бирининг исмини очиқламаган ўқитувчиси.\nУнинг сўзларига кўра, бу шаҳарда ўқувчини мактабга йўллаш 90-100 минг сўмдан 200 минг сўмга қадар бормоқда.\nАйни пайтда президент совғасининг нархи ва таркиби билан қизиқдик.\n- Бу йил битта президент совғаси 24 минг сўм бўлаяпти. Шу портфель берилади, ичи тўла қалами, ручкаси билан пенал берилади. Дафтар, кундалик бўлади. 1-синф боласига ўқув қуроли сотиб олмайди ота-она. Фақат форма олади, тамом,- деди Халқ таълими вазирлигининг ҳудудий бўлимларидан бирининг исмини ошкор қилмаётганимиз мутахассиси.\nАйни мавзуда пешма-пеш хабарлар, фото ва видео репортажлар узатаётган маҳаллий ўзбек матбуотида эса бу йил ўқувчини мактабга юбориш учун кетадиган ҳаражат миқдорини расмийлар 70-80 минг сўм, деб баҳолагани хабар қилинмоқда.\nРеал ҳаражат бундан бироз баланд бўлсада, ота-оналар учун бу муаммо эмаслигини айтган Озодлик суҳбатдошлари асл муаммо ўқиш бошлангач, бошланишини айтмоқда.\n- Шу ўқиш бошланмасдан йиғ-йиғ бошлангани расвода ўзи. Болани сентябрда бир амаллаб жўнатиб оласиз, бу қийинмас. Кейин шу ҳар бир ой-икки ойда бир йиғ-йиғи бор. Китобларнинг ижараси бор. Металлолом, қоғозга пул, деб келишади камига. Ремонт. Шунақа расходлари эзворади ота-оналарни, дейди Саломатхон опа.\nҲозир Ўзбекистонда жами 1066 та умумий таълим мактаби, 232 та ўрта-махсус ва ўрта-махсус касб-ҳунар таълими муассасалари бор.\nХалқ таълими вазирлиги эълон қилган расмий маълумотларга кўра, республикадаги мактабларда 4 ярим миллиондан ошиқроқ ўқувчи таҳсил олмоқда.


Бизнес учун ҳомийни қандай топиш мумкин? » Exim China - Xитойдан ускуналар, ишлаб чиқариш линиялари, xом-ашё ва турли xилдаги товарлар етказиб бериш\nКичик бизнес учун пул керак бўлганда, кўплаб раҳбарлар банкга мурожаат қилмайдилар, балки ҳомийларни қидирадилар. Кимдир бошқа йўл тутади ҳамда дўстлари ва оиласидан қарз олади. Иккинчиси кўпинча кўнгилсизликлар келтиради. Яқинларингиз билан пул билан боғлиқ муносабатлар ҳар доим ҳам омад билан тугамайди.\nШунинг учун энг фойдали ва ишончли ечим – ҳомий топишдир. Кичик бизнес зарур бўлган қўшимча пулни олади ва ҳомий корпорация ўз брендини оммалаштириш учун қўшимча имкониятга эга бўлади. Корпоратив ҳомий топиш қийин бўлиши мумкин, аммо керакли тайёргарлик ва қатъият билан кичик бизнес эгаси ўз шеригини топиши мумкин.\nҲамфикр компанияни танланг\nКичик бизнес эгаси учун ўз бизнесига ўхшаш корпорацияни танлаш муҳимдир. Бу битим иккала томон учун ҳам мантиқий бўлган ягона усул. Умумий қадриятлар, мақсадли бозор, ёндашув ва бошқалар муҳим нуқтага айланиши мумкин. Масалан, Nike компаниясининг новвойхонага ҳомийлик қилиши мантиққа тўғри келмайди, аммо велосипедларни таъмирлаш устахонасини қўллаб-қувватлаш мантиқий бўлиши мумкин, чунки унинг кўплаб мижозлари ҳомий спорт кийимларини кийишлари мумкин.\nҲомийга эътиборингизни қаратинг\nКорхона вакили билан биринчи учрашувингизда компаниянинг шерикликдан қандай фойда олишига эътибор беринг. Ҳомийлик сизга қандай ёрдам беришини муҳокама қилиш учун вақтни сарфлаш ўрнига, ҳомий компаниянинг мақсадлари ҳақида кўпроқ билишга ҳаракат қилинг.\nБиринчи учрашувни ёки унга тайёргарликни ҳомийингизга фойда келтирадиган таклиф яратадиган тарзда ўтказинг. Масалан, компания сизнинг мижозларингиз ҳисобига мақсадли аудиторияни кўпайтириш ёки маҳаллий миқёсда таниқли кичик бизнес билан ишлаш орқали ўз обрўсини яхшилашдан манфаатдор бўлиши мумкин. Aгар сиз ҳомийингизга фойда келтирадиган усулларни топишга эътиборингизни қаратсангиз, ёрдам олиш эҳтимоли анча юқори.\nAниқ режа тузинг\nМуҳокамадан ҳаракатга ўтинг. Сизнинг бизнесингиз ҳомийлик компаниясини қандай тарғиб қилишини аниқ тушунтириб берадиган ҳаракатлар режасини тузинг. Aгар компания вакили ҳаётий режасини кўриб чиқса, у ҳамкорлик қилишга кўпроқ тайёр бўлади. Ҳаракат режаси уни янада ишончли ва хавфсиз ҳис қилади, чунки у келишувдан қандай натижалар кутишини кўради.\nAгар аниқ режа бўлмаса, пул сизга жуда кам тайёр ҳолда берилади. Батафсил таклиф ташаббуси кичик корхоналарга корпорация билан шартнома тузмоқчи бўлган бошқа компанияларга нисбатан рақобатбардошликни беради.\nКорпорацияни ҳомийликка розилик билдириш учун битимга қўшимча имтиёзлар қўшиш ҳеч қачон зарар қилмайди. Кичик корхоналар бонусларнинг кенг доирасини тақдим этиши мумкин. Бунга бизнес томонидан ўтказиладиган тадбирларга бепул чипталар, почта рўйхатларига кириш, чегирмалар ва бепул маҳсулот намуналари, ҳомийларнинг логотипини маркетинг маҳсулотларига жойлаштириш ва бошқалар киради.\nҲомийлик ҳар қандай ўлчамда бўлади\nЮқори даражадаги ҳомийлик кўпинча миллионлаб долларлик битимлардан иборат бўлиб, унда ҳомий жуда кўп эксклюзив таклифларни олади. Масалан, AT&T Dallas Cowboys стадионига ном бериш учун ҳар йили 17-19 миллион доллар тўлайди.\nБироқ, битимлар анча кичик ҳажмда ҳам тузилиши мумкин. Баъзи корхоналар йилига 100 000 доллар миқдорида ҳомийлик ёрдамига эга бўлишади. Бошқалар шартнома пулидан воз кечишади ва бунинг ўрнига ускуналар ва озиқ-овқат олишади. Масалан, ресторан Coca-Cola маҳсулотларини тақдим етишга ва бунинг евазига бепул ускуналарни олишга рози бўлиши мумкин.


18.01.2018 10:54 0 287\n2018 йилнинг 17 январи соат 17:00 гача бўлган натижалар\n«Xabar.uz» ахборот-таҳлилий портали Ахборот технологиялари ва коммуникацияларини ривожлантириш вазирлиги ҳамда «UZMOBILE» миллий алоқа оператори билан ҳамкорликда 14 январь — Ватан ҳимоячилари кунига бағишланган танлов эълон қилгани ҳақида хабар берган эдик. Танловнинг очиқ ва шаффоф бўлишини таъминлаш мақсадида барча йўналишлар бўйича кунлик натижалар маълум қилиб борилмоқда. 2018 йилнинг 17 январи соат 17:00 гача бўлган натижалар инфографикада акс этган.\nМаълумот ўрнида айтиб ўтиш керакки, бугун илк ғолибимизни аниқладик. Танловнинг «Twitter»да ўтказилган 2-йўналишида Фарғона вилоятида истиқомат қилувчи Азизжон Аҳмедов ғолиб деб топилди.\nТанловнинг «Instagram»да ўтказилаётган 5-йўналишида баъзи иштирокчилар томонидан ғирромликлар кузатилгани, аксарият иштирокчиларнинг натижаларига спам аралашгани, танловда ҳалол қатнашаётганларни аниқлашнинг имкони бўлмай қолгани учун қайд этилган натижалар бекор қилинди. Ортиб қолган ноутбук зиммасидаги бурчини ўташ чоғида ҳалок бўлган ҳарбий хизматнинг оиласига тақдим этилди. Бу ҳақда алоҳида фото ва видеохабар берамиз.\nҚолган 3 та йўналиш ғолиблари эса бугун, 18 январь куни соат 18:00 да эълон қилинади. Иштирокчилардан ҳалол бўлишни, шартларимизга қатъий риоя этишларини сўраб қоламиз. Акс ҳолда иштироклари ҳисобга олинмайди.\nтанлов Ватан ҳимоячилари Қуролли Кучлар


Конституция — инсон манфаатлари учун хизмат қилади — Zamaxshariy.uz\nКонституция — инсон манфаатлари учун хизмат қилади\n8 декабря, 2020 admin Мақолалар\nМустақил давлатимизнинг Бош қомуси бўлмиш Ўзбекистон Республикасининг Конституцияси 1992 йил 8 декабрь куни Олий Кенгаш сессиясида қабул қилинди.\nЎзбекистон Республикасининг Конституцияси жамиятимиз ҳаётининг барча жабҳаларини қамраб олган бўлиб, 6 бўлим, 26 боб ва 128 моддадан иборатдир. Конституциямизнинг асосий фазилати шуки, унда инсон ҳуқуқи, шаъни ва қадр-қиммати энг олий қадрият деб белгилаб қўйилган бўлиб, у энг аввало инсон манфаатлари учун хизмат қилади. Бу олий қадриятларни, инсон манфаатларини ҳимоя қилиш қайси йўл билан таъминланади? Албатта, қонунлар билан. Конституция — давлатимизнинг асосий қонунидир.\nАсосий қонунимиз халқимиз узоқ йиллар орзу қилган миллий мустақиллигимиз ҳамда инсон ҳуқуқ ва эркинликлари кафолатларини белгилаб берди, халқимиз тафаккурининг юксак намунаси бўлиб, ҳеч кимга қарам бўлмасдан, эркин ва озод, тинч ва осойишта, фаровон яшашнинг қонуний кафолати бўлиб келмоқда.\nУнда инсон, унинг ҳаёти, эркинлиги, шаъни, қадр-қиймати, диний эътиқоди ва бошқа дахлсиз ҳуқуқлари олий қадрият эканлиги белгилаб қўйилган. Конституциямизда жинси, миллати, дини, ирқи, ёши, эътиқоди, ижтимоий келиб чиқишидан қатъи назар, барча фуқаролар тенг ҳуқуқли деб эълон қилинган бўлиб, унда инсон ҳуқуқлари ва эътиқод эркинлигини камситадиган бирорта ҳам модда йўқдир. Юртимизда хилма-хил диний эътиқодга эга бўлганларнинг бир заминда эзгу ниятлар йўлида ҳамкор ва ҳамжиҳат бўлиб яшашлиги – диний бағрикенглик ҳамда ҳуқуқий тенгликнинг ёрқин намунасидир.\nБугун диний бағрикенгликни, умуман, мамлакатимизда тинчлик, барқарорликни янада мустаҳкамлашда турли конфессияларнинг тарихи, таълимоти, уларнинг жамият ривожидаги аҳамиятини ўрганиш катта назарий ва амалий аҳамиятга эга. Айнан бағрикенглик, сабр-бардошли бўлиш, келиб чиқиши мумкин бўлган кўпгина ихтилофларни бартараф этувчи омиллардан саналади.\nМаълумки, Аллоҳ таоло Ислом динини, Ўзининг шариатини инсониятнинг икки дунёдаги бахт-саодатини таъминлаш учун жорий қилган. Ислом динининг барча таълимотлари, қонун-қоидалари бешта асосий мақсадни кўзда тутади, яъни: инсоннинг ҳаётини, ақлини, динини, инсоннинг наслини, мол-мулкини муҳофаза қилади.\nИшонч билан айтамизки, Ўзбекистон Республикасининг Конституцияси ушбу мақсадларнинг барчасига мувофиқ, уйғун ва ҳамоҳангдир. Ўзбекистоннинг Асосий Қонуни ушбу муҳим вазифаларни ҳаётга татбиқ этишда мустаҳкам асос бўлиб хизмат қилаётир.\nБугун Конституциямизнинг 28 йиллик байрамини нишонлар эканмиз,\nтарих учун бир лаҳза бўлган шу қисқа даврда жонажон Ўзбекистонимиз мустақил ва суверен давлат сифатида шаклланиб, жаҳон ҳамжамиятидан муносиб ўрин эгаллади.\nМана шу вақт давомида мамлакатимиздаги туб ислоҳот ва ўзгаришларнинг барчаси Конституциямиз асосида амалга оширилди. Ўзбекистон Республикаси Конституциясининг 31-моддасида ҳамма учун виждон эркинлиги кафолатлаб қўйилди.\nДавлатимиз ва ҳукуматимиз томонидан мусулмонларга ибодатларини эркин адо этишлари учун барча шарт шароитлар яратиб берилди. Муборак ҳаж сафарига борувчи хожилар учун катта қулайликлар яратилди, икки ҳайит кунларини дам олиш кунлари этиб белгиланиши ихлосманд халқимиз учун улкан бахт бўлди, чин кўнгилдан пушаймон бўлган, жиноятни билиб-билмай содир этган, тузалиш йўлига қатъий ўтган маҳкумлар афв этилди. Бу билан ҳар қанча фахрлансак, ғурурлансак арзийди, албатта.\nШундай экан, бу муқаддас заминда яшайдиган ҳар бир инсон Конститутциямизни ҳурмат қилиши, унда белгилаб қуйилган фуқаролик бурчларини яхши англаб олиши лозим.\nУрганч шаҳар бош имом-хатиби: Х.Кенжаев\nPrevious Post:КОНСТИТУЦИЯ-ЎЗБЕКИСТОН РЕСПУБЛИКАСИНИНГ АСОСИЙ ҚОНУНИДИР


Осиё Кубоги-2015даги Ўзбекистон иштирокидаги ўйинга кириш – 5 доллар / CHAMPIONAT.asia\n16:09"Локомотив"нинг ОЧЛ-2018даги рақиби Юлдузлар Лигасида мағлубиятсиз одимламоқда 3 16:03Фарғона ва Наманганда ҳам “Келажагимиз умидлари” футбол фестивали бошланди 0 15:57Бундеслига. Matchday 1 15:53Каталониянинг икки клуби ЛаЛига етакчилари билан тўқнашади 0 15:44"Навбаҳор" дастлабки йиғинни мағлубият билан якунлади 8 15:22Breaking: Алексис Санчес бугун "Манчестер Юнайтед"да тиббий кўрикдан ўтади 11 15:20Жанубий Корея U-23 - Малайзия U-23 - 2:1. ВИДЕО 9 15:15Olamsport: МакГрегор чемпионлик камаридан маҳрум қилинди, Фергюсон ва Нурмагомедов ўртасидаги жанг чемпионлик камари учун бўлади 1 15:05U-23 Осиё чемпионати. Ярим финалда Жанубий Корея билан ўйнаймиз 61 14:52Эриксен: "Ювентус"га қарши баҳслар "Тоттенхэм"нинг ўсиш даражасини кўрсатиб беради" 6 14:12Англияда катта футбол байрами 11 13:42"Пахтакор" бугун Македониянинг 10 карра чемпионига қарши ўйнайди 44 13:36“Сўғдиёна” Жиззахдаги йиғинни якунланди 8 13:26"Ҳатто бир йил 150 кунни самолётда ўтказганман". Муҳаммад Салаҳни топган скаутнинг иш фаолиятига назар 7 13:22Видаль ёзда "Бавария"ни тарк этиши керак 6\nОсиё Кубоги-2015даги Ўзбекистон иштирокидаги ўйинга кириш – 5 доллар\nОсиё Кубоги-2015 финал босқич ўйинларига кириш учун чипталар нархи эълон қилинди.\nБизни кўпроқ “В” гуруҳида қатнашадиган Ўзбекистон миллий терма жамоаси иштирокидаги ўйинларга кириш чипталарининг баҳоси қизиқтиради.\nОФК расмий сайтида берилган маълумотга кўра, терма жамоамизнинг гуруҳдаги барча 3 та ўйини учун чиқариладиган чипталар нархи 5 АҚШ долларидан 30 долларгача бўлади. Яъни энг арзон чиптани 5 долларга ҳарид қилиш мумкин. “С” ва “D” гуруҳидаги ўйинларга кириш чиптаси ҳам айнан шунча сумма миқдорида белгиланган.\n“А” гуруҳидаги ўйинларга кириш ҳуқуқини берувчи чипталар баҳоси эса энг қиммати бўлиб турибди. Табиийки, бу гуруҳда мезбон – Австралия терма жамоаси жой олган. Яшил қитъа терма жамоаси иштирокидаги ўйинлар чиптаси 34.50 дан 149 долларгача қилиб белгиланган.\nЧорак финал ўйинлари чипталари – 14.50 дан 69 долларгача, ярим финал учрашувлари – 24.50 дан 99 долларгача баҳоланди. Ярим финалнинг иккита ўйини чиптасига икки ҳил нарх қўйилди. 26 январь куни Australia Stadium да ўтадиган ўйиннинг чиптаси – 24.50 дан 99 доллар, 27 январда Newcastle Stadium даги учрашув чиптаси эса 14.50 дан 69 долларгача этиб белгиланди.\nАйнан шунча суммага бронза медали учун кечадиган ўйинга ҳам чипта ҳарид қилиб, кириш мумкин. Осиё Кубоги-2015 ғолибини аниқлаб берадиган ўйинга кирмоқчи бўлсангиз, энг арзон чипта учун 39.50, энг қиммати учун эса 149 доллардан воз кечишингизга тўғри келади.


“Иннанкейин-чи?..” ёки бугунги “шумбола”ларнинг шумлигидан кимга наф? – HURRIYAT\n“Иннанкейин-чи?..” ёки бугунги “шумбола”ларнинг шумлигидан кимга наф?\nМашҳур турк ёзувчиси Азиз Несиннинг “Демократия шунқори” номли асари бор. Ҳеч қандай маълумоти йўқ, аммо ёзишга ишқибоз чала мухбир тилидан ёзилган ғоят юморга бой ҳикоя. Ёзувчининг қаҳрамони отасидан мерос қолган дўкон иши билан машғул бўлса-да, кутилмаганда ёзиш-чизишга қизиқиб қолади. Пешонани қарангки, ёзган йигирма икки қоғозли мақоласидан бор-йўғи беш-олти сатри газетада чоп этилади-ю, у ўзини кўпнинг оғзига тушган даҳодек санай бошлайди ва шундан сўнг ёзишга муккасидан кетган бошловчи мухбир “ижод” намуналарини пешма-пеш нашрларга жўнатаверади. Аммо ҳеч бири босилмайди.\nТақдир ҳазилини қарангки, унга яқинда ташкил этилган газета таҳририятидан “бизга ноёб хабарлар юбориб туринг”, деган мазмунда хат келади. Унда: “Беш киши бир кишини ўлдириши мумкин, бунга ишонса бўлади. Аммо бир киши бештасини ўлдирса-ю, кейин мурдаларни бир бошдан ея бошласа, бу ноёб хабар ҳисобланади. Яна бир гап: бирор футбол ўйини пайтида ишқибозлар судьяни тутиб урадиган бўлса, қўяверинг, бу бўладиган гап, лекин ишқибозлар судьядан калтак еган бўлса, бундай хабарни жон деб босамиз”, дейилади.\nОмади чопган чала мухбир бундай тўқима хабарлар режасини дўндириб бажаради. Бир гал янги қўзилаган қўйлар ва сал нарида юрган эшакни кўриб қолиб, “Эшак қўзи туғди” сарлавҳали мақола жўнатади. Ҳаял ўтмай, газетанинг учинчи бетида босилиб чиққан мақола шундай бошланади: “Мухбиримиз хабар қилади: кеча бизнинг шаҳарда қирқ бешга кирган эшак иккита қўзи туғди”…\nКейинги пайтларда дунёда ахборот оламини ҳайрат ва ларзага соладиган ярим-ёрти ва аксарият бетайин хабарларнинг шиддат билан кўпайиб бораётгани ўша “Демократия шунқори”ни эслатади. Майда-чуйда маиший муаммолар, ким кимни уриб-сўкканидан тортиб, айрим қўшма, ясама гаплар интернет оламини босиб кетди. Блогерларнинг ҳаммаси ҳам бежама хабар тарқатмайди, албатта. Уларнинг орасида олий маълумотли, ўқимишли, ўз фикрига эга, даражаси журналистга яқинлари талайгина. Аммо ижтимоий тармоқларда ҳозирча тарқамаган хабарлардан фақатгина “эшак эгиз қўзи туққани” қолди.\nАйниқса, мажбурий меҳнатга жалб этиш ҳақидаги гаплар аксарият сайтлар, уддабурон блогерлар томонидан сақич каби чайналдики, “маза-матра”сига путур ета бошлади. Ҳатто халқимиз қадрияти ҳисобланган ҳашарни ҳам мажбурий меҳнат дейишди. Мисол учун, жорий йил таълим даргоҳларида ўқув йили бошланишидан аввал сайтлардан бирида «мактаб ўқитувчилари мажбурий меҳнатга жалб қилингани» ҳақида кетма-кет ёзилди. Бу қандай меҳнат эди дейсизми? Бор-йўғи бир мактабнинг ўқитувчилари ўзлари меҳнат қилаётган мактаб ҳовлисидаги ерни юмшатиб, атрофни бироз тартибга келтиришгани, ўзлари ишлайдиган муассасани ободонлаштиришда қатнашгани экан. Ахир, бундай ҳашарлар азалдан бор-ку! Ҳаммамиз мактабда ўқиганмиз, нафақат ўқитувчи, ҳатто катта синф ўқувчилари ҳам мактаб ҳовлисини, синфхоналарнинг озодалигига жавобгар эди. Ерни юмшатиш, дарахтларни оқлаш, ортиқча ўтларни юлиш каби енгил юмушларни ўзимиз ҳам бажарганмиз. Атроф тоза, сўлим бўлса, билим олгани келган нафақат ўқувчиларнинг, таълим-тарбия берувчи ўқитувчилару, таълим даргоҳига келадиган барча-барчанинг баҳри-дили яйрамайдими? Қолаверса, тозалик соғлом ҳаёт гарови эканини боғча боласи ҳам билади. Наҳотки, шу юмушлар ҳам “мажбурий меҳнат” бўлса?! Ўз ҳовлингдаги ерни биров келиб тозалаб бермайди-ку!\n… матбуотга алоқаси йўқ, хабар тарқатиш ваколатига эга бўлмаган, “саводи ғовлаб кетган ишбилармон”ларнинг бунчалик ҳовлиқиб кетишига катта-кичик раҳбарларнинг ҳам ҳиссаси бордек туюлади. Тадбирларда айрим блогерлар берадиган эзма саволларга улар қўрқа-писа жавоб беради, эҳтиёт бўламан деб баъзида “қовун тушириб қўяди”, орада ножўя гаплар ҳам келиб чиқади. Қарабсизки, уддабуронлар ўша ножўя гапни юлиб олиб тармоқда эълон қилади. Оқибатда масъул шахслар ноқулай аҳволга тушиб қоляпти, ишдан олинаяпти. Бунга ҳисса қўшган блогер эса ғалаба мен томонда деб ўйлаяпти. Энг ёмони, бу гаплар “эшик”дан ташқарига чиқиб, ватанимиз, миллатимиз шаънига доғ бўлиб тушаётганидир.\nҚолаверса, ўсмир-ёшларни атроф- муҳит тозалигига риоя қилишга, унинг неъматларига эҳтиёткорона муносабатда бўлишга ўргатиш таълим даргоҳларининг ҳам иши ҳисобланади. Албатта, бунда ўқувчиларга ўқитувчиларнинг ўзлари ҳам ўрнак бўлиши лозим.\nПрезидентимизнинг қатъий талаби билан бу йил давлат муассасалари ишчи-хизматчилари, талаба-ёшлар пахта теримига жалб қилинмади. Бу албатта, ҳар томонлама тўғри қарор бўлди. Аммо маҳаллаларда иш қидириб юрган ёки даромади камлигидан оиласини боқишга қийналаётганлар камми? Бўш вақтини телефону компьютерда ўтказиш, фойдасидан зарари кўпроқ виртуал оламнинг ҳар турли туйнукларида “сайр қилиш” билан умрини кетказаётган ёшлар ҳам талайгина.\nШундай экан, уларни пахта йиғимига жалб этиб, кунлик даромад топишга даъват этиш ҳеч қандай зиён қилмайди, аксинча… Таассуфки, ижтимоий тармоқлардаги “лайк” йиғишга ишқибоз айрим ҳовлиқма блогерлар учқундан ўт чиқариб, бу ҳолатни-да “мажбурий меҳнат”га йўйишди. Бир шоира опамиз “Ҳатто келинларимизга кўчани супур, дейишгаям қўрқиб қолдик. Буни ҳам мажбурий меҳнат дейишдан тоймайди булар”, деб ҳақли эътироз билдирган эди.\n“Элдан чиқиб, кимга эл бўласан”, дейди кексаларимиз. Эл ичида яшагач, ён-атрофдагиларнинг иссиқ-совуғидан хабардор, ёрдам керак вазиятларда қўл-қанот бўлиш инсоний бурч эмасми? Афсуски, ўзини тезкор хабаркаш қилиб кўрсатаётган баъзи кимсалар одамларга яхши кўриниш, ўзларини “халқпарвар, элпарвар, адолатпарвар ва яна неча хил “парвар”лар сифатида намойиш қилиб, нуқул ҳаётдан кир қидириш билан машғул бўлишмоқда.\nЛекин бундан кимга наф? Юртимизгами? Одамларгами?\nҚўлингдан келса, савоб ва яхшилик қил, келмаса ҳеч бўлмаса, ёмонлик қилма дейдилар.\nЯна шуни алоҳида таъкидлаш жоизки, пала-партиш, ёлғон-яшиқ хабарларни ёзиш билан ҳеч ким шу пайтгача обрў топган эмас.\nАлбатта, матбуот тезкор бўлгани яхши. Аммо бу тўғри келган кўчадаги гапни текширмасдан, аниқлигини ўзи ҳам билмасдан элу юртга жар солиш дегани эмас-да!\nҲали кўп бўлгани йўқ, бир мамлакат президентини вафот этганга чиқариб юборишди. Бунга ишонган нуфузли одамлар ҳам ижтимоий тармоқлар орқали таъзия билдирди. Ваҳоланки, бу қип-қизил ёлғон эди. Бугун интернет тармоқлари мисоли бетартиб бозорга айланиб бормоқда. Бу бозорда сифатлисидан кўра, истеъмолга яроқсиз маҳсулот кўпайиб кетди. Мана шулар сабаб ҳозир аҳоли орасида ижтимоий тармоқларга ишонч кескин сусаймоқда.\nЯна бир мисол. Уч-тўрт ой бурун “Ўзбекистон Мусулмонлари идораси раиси, муфтий Усмонхон Алимов ишдан кетди”, деган ёлғон хабар ҳам бутун мусулмон оламини ўйлантириб қўйди. Хабарни тарқатган блогер ўзича “янги Америка кашф этдим”, деб қалпоғини осмонга отгандир. Бироқ, ёлғоннинг умри қисқа экани яна бир бора исботини топди. Қизиқ, нега баъзи одамлар халқчил ОАВлари, ташкилот ва идораларнинг ишончли матбуот хизматлари турган жойда, кўча гапига ишонишади?\nРостини айтганда, матбуотга алоқаси йўқ, хабар тарқатиш ваколатига эга бўлмаган, “саводи ғовлаб кетган ишбилармон”ларнинг бунчалик ҳовлиқиб кетишига ҳозирги катта-кичик айрим раҳбарларнинг ҳам ҳиссаси бордек туюлади. Тадбирларда баъзи бир блогерлар берадиган эзма ва чучмал саволларга улар қўрқа-писа жавоб беради, эҳтиёт бўламан деб баъзида “қовун тушириб қўяди”, орада ножўя гаплар ҳам келиб чиқади. Қарабсизки, “уддабуронлар” ўша ножўя гапни юлиб олиб тармоқда эълон қилади. Оқибатда масъул шахслар ноқулай аҳволга тушиб қоляпти, ҳатто ишдан олинаяпти. Бунга ҳисса қўшган блогер эса ғалаба мен томонда деб ўйлаяпти. Энг ёмони, бу гаплар “эшик”дан ташқарига чиқиб, ватанимиз, миллатимиз шаънига доғ бўлиб тушаётганидадир.\nЭътибор қилсангиз, шу жойда журналист билан блогернинг фарқи юзага чиқади, яъни журналистда жавобгарлик ҳисси бор, хато қилса, нохолис ахборот тарқатса, чора кўрилади. Ўзбекистон Республикасининг “Журналистлик фаолиятини ҳимоя қилиш тўғрисида”ги қонунида ҳуқуқларимиз билан бирга мажбуриятларимиз ҳам кўрсатиб ўтилган. Унда, жумладан, журналист “ўзи тайёрлаётган материалларининг тўғри ёки нотўғри эканлигини текшириши ва холис ахборот тақдим этиши” шартлиги қатъий белгиланган. Демак, ижтимоий тармоқлар ҳам ким нима деса дейдиган, оғзига келганини гапирадиган бепул карнай бўлмаслиги керак. Уларга ҳам қатъий жавобгарлик масаласи қўйиладиган вақт келмадимикан?\nШубҳасиз, жамиятда сўз эркинлиги зарур. Блогерлар, аслида, журналистларнинг яқин ёрдамчилари. Аммо минг афсуски, улар орасида ўзларини юқорида биз эслаган турк ёзувчисининг қаҳрамони сингари “демократия шунқори” деб биладиган, омма диққатини бўлар-бўлмасга ўзига қаратишга уринаётганлари борлиги чатоқ-да.\nОчиқ гап, аксариятининг ёзган матнларини кўриб: “Ҳеч йўқса, мактабда ўқиганмикан, ўқиган бўлса, диктант, иншо ёзганмикин?” деб ўйлаб қоласиз. Имло хатоларининг ўзи ёзган хабарича бор. Зиммада масъулият бўлмагач, ачитқи гаплар билан таниламан, дейдиганлар кўпайиши аниқ экан.\nДарвоқе, машҳур “Шум бола” кинофильмидаги бой ота сингари кимнингдир қулоғини бураб, “Иннанкейин-чи”, дея эзмалик қилиш, кимларнидир ёмонотлиқ қилиш фикридан йироқмиз. Аксинча, ўз билими, салоҳияти билан халқимизга нафи тегадиган журналист-блогерлар кўпайишини истаймиз, холос…\n« Аҳмад бин Саид ал-Касирий: “Ўзбекистоннинг янги парламентини масъулиятли вазифалар кутмоқда”\n“Кўршапалак уяси” минг дардга давоми? ёки фирибгарнинг янги найранги »


135 теннисчи келишилган ўйинларда иштирок этишда гумон қилинмоқда » Ўзбекистон янгиликлари – Zamin.uz\n135 теннисчи келишилган ўйинларда иштирок этишда гумон қилинмоқда\n17 декабрь 2019, 06:43\nПрофессионал теннисчлар ассоциациясининг (ATP) етакчи ўттизталигига кирувчи теннисчи келишилган ўйинларда иштирок этишда гумон қилинмоқда. Бу ҳақда Die Welt нашри маълум қилди. Таъкидланишича, ушбу теннисчи ҳисобида ATP’нинг учта мусобақасидаги ғолиблик бор.\nНашр ZDF немис телеканали билан бир нечта давлат, жумладан, Бельгия Испания, Франция ва АҚШда бир йилдан кўпроққа чўзилган тергов ўтказган. Унинг натижаларига кўра келишилган ўйинларда иштирок этишда жами 135 теннисчи гумон қилинмоқда.\nКелишилган ўйинларни арман мафияси ташкиллаштиргани тахмин қилинмоқда. Терговга АҚШнинг Федерал қидирувлар бюроси ходимлари ҳам жалб қилинган. Келишилган ўйинлар ҳақидаги ахборотни немис теннисчиларидан бири ошкор қилган. Унинг шахси сир тутилмоқда.\nОАВ маълумотларига кўра, тергов ўз поёнига етмоқда, унинг натижалари бир неча ойдан кейин маълум қилинади.\nНашр бирор-бир исмни ошкор қилмаётганига қарамай, юқорида тилга олинган теннисчи таърифига бир неча теннисчи мос келмоқда: италиялик Маттео Берреттини, аргентиналик Диего Шварцман, австралиялик Алекс де Минор, француз Бенуа Пэр ва грузин Николоз Басилашвили.\nҚайд қилиб ўтиш жоиз, теннисда келишилган ўйинларни тергов қилишга масъул ташкилот Tennis Integrity Unit (TIU) 2019 йилда 20 нафар теннисчисини дисквалифиция қилган.\nЯнгиликлар » Спорт » 135 теннисчи келишилган ўйинларда иштирок этишда гумон қилинмоқда\n22:42 Францияда қўлга олинган теннисчи Хабибулина Ўзбекистон фуқароси эмаслиги маълум қилинди\n15:47 Франция полицияси ўзбекистонлик теннисчини қўлга олди\n14:20 ФИФА келишилган ўйинларда айблаб 9 нафар шахсни футболдан четлатди\n18:11 Суд 58 футболчини келишилган ўйинларда айбдор деб топиб қамоққа олди\n06:30 Аҳрол Иноятов: Одил Аҳмедов келишилган ўйин ҳақида гапни қаердан олди?


Соғлиқни сақлаш вазирлиги | Уйда қолинг (@ssvuz) - E’lon #1579\n23 May, 13:13 (5 kun oldin)\nТОШКЕНТ ШАҲРИДА 33 НАФАР БЕМОР ТУЗАЛДИ, ЖАМИ СОҒАЙГАНЛАР СОНИ 2525 НАФАРНИ ТАШКИЛ ҚИЛМОҚДА\nПойтахтимиздаги Вирусология илмий-текшириш институти клиникасида 17 нафар, Эпидемиология, микробиология ва юқумли касалликлар илмий-текшириш институти клиникасида 16 нафар, жами 33 нафар коронавирус инфекциясига чалинган бемор бутунлай соғайди ва реабилитацияга кузатилди.\n⚠ Вирусология илмий-текшириш институти клиникасидан соғайганларнинг 9 нафари коронавирус инфекциясига чалинганлар билан мулоқот орқали касалликни юқтириб олган. Қолган 8 нафари эса чет элдан келган ва карантинга олинган. Уларда коронавирус инфекцияси аниқлангач, клиникага ётқизилган. Ҳудудлар кесимида оладиган бўлсак, тузалганларнинг 10 нафари Тошкент вилоятидан, 3 нафари Сурхондарё вилоятидан, 2 нафардан Тошкент шаҳри ва Самарқанд вилоятидан. Беморлардан 10 нафари эркак, 7 нафари аёллардир. Улар орасида энг ёши каттаси 61 ёшда бўлса, энг ёши кичиги 5 ёшда.\nЭпидемиология, микробиология ва юқумли касалликлар илмий-текшириш институти клиникасида соғайганларнинг 4 нафари коронавирус инфекциясига чалинганлар билан мулоқот орқали касалликни юқтириб олган. Қолган 12 нафари эса чет элдан келган ва карантинга олинган. Уларда коронавирус инфекцияси аниқлангач, клиникага ётқизилган. Ҳудудлар кесимида оладиган бўлсак, тузалганларнинг 4 нафари Тошкент вилоятидан, 2 нафардан Самарқанд, Бухоро вилоятлари ва Тошкент шаҳридан, 1 нафардан Фарғона, Қашқадарё, Сирдарё, Сурхондарё, Андижон вилоятларидан ҳамда 1 нафари Тожикистон Республикасидан. Беморлардан 12 нафари эркак, 4 нафари аёллардир. Улар орасида энг ёши каттаси 63 ёшда бўлса, энг ёши кичиги 2019 йилда туғилган.\n❗Тошкент шаҳрида шу пайтга қадар 873 нафар бемор соғайган бўлса, эндиликда улар 906 нафарга етди.\n❗Шундай қилиб, мамлакатимиз бўйлаб коронавирус инфекциясидан бутунлай соғайганлар сони 2525 нафарни ташкил этмоқда.


Европа Иттифоқининг Марказий Осиё бўйича махсус вакили расмий ташриф билан Ўзбекистонга келди\n25 Avgust 14:00 / Published in Сиёсат\nЕвропа Иттифоқининг Марказий Осиё бўйича махсус вакили Тошкентда ташриф билан\nЕвропа Иттифоқининг Марказий Осиё бўйича махсус вакили, элчи Тери Ҳакала расмий ташриф билан Ўзбекистонга келди.\nУ мамлакатимизга шу йилнинг 20 августида келган ва 26 августгача қолади.\nУнинг жадвалида Э.П. билан учрашув. Бош вазир ўринбосари Сардор Умурзоқов, Э.П.\nБош вазир ўринбосари Азиз Абдуҳакимов ва Э.П. Ташқи ишлар вазири Абдулазиз Комилов. Элчи Хакала, шунингдек, Сенат раиси Танзиля Нарбоева ва Олий Мажлис Қонунчилик палатаси Спикерининг биринчи ўринбосари Акмал Саидов билан учрашишни режалаштирган.\nМаҳаллий дипломатик ваколатхоналар ва халқаро ташкилотлар билан бошқа учрашувлар ҳам режалаштирилган.\nАфғонистондаги сўнгги воқеалар муносабати билан элчи Ҳакала 21-23 август кунлари Термизда бўлиб, чегарадаги вазият билан танишди. У эрда у Сурхондарё вилояти ҳокими Тура Боболов билан учрашди, Афғонистон фуқароларини ўқитиш марказига, шунингдек, Термиз юк марказининг халқаро логистика марказига ташриф буюрди. Элчи Ҳакала, шунингдек, «Баркарор Ҳаёт» компанияси директори билан учрашди ва можаро зоналаридан ватанига қайтарилган аёллар ва болалар масалалари бўйича нодавлат нотижорат ташкилотларининг фаолияти билан танишди.\nТашриф Европа Иттифоқининг Ўзбекистон Республикаси билан ижобий муносабатларни янада ривожлантиришга ҳамда Европа Иттифоқи ва Ўзбекистон ўртасидаги ҳамкорликнинг барча соҳаларида самарали ва очиқ мулоқотни давом эттиришга бўлган қизиқишини давом эттиришини акс эттиради.\nЭлчи Тери Ҳакала 2021 йил 1 июлдан Европа Иттифоқининг Марказий Осиё бўйича махсус вакили этиб тайинланди. У илгари Финляндия Ташқи ишлар вазирлигида бир қанча юқори лавозимларда ишлаган.\nTagged under: махсус вакил, расмий ташриф, Тери Ҳакала, ТОШКЕНТ, ЭЛЧИ\nАҚШ Давлат департаменти Ўзбекистон суд тизимини текширди


Намоз Нормўмин шахсий блоги: КОРЕЯДАГИ БИР БИРОДАРИМ\nКОРЕЯДАГИ БИР БИРОДАРИМ\nРамазоннинг сўнг ўн кунларидан бири эди. Шахсийда бир йигит салом бериб, ҳол авҳол сўради.. Танишдик. Қўшни давлатдан, мусулмон миллатдошим экан.\n"Нега кетдингиз бу узоқ мамлакатга", дедим. Дедики: "Пул топиш учун. Уйланиб, уй жой қилиш учун..."\nНамоз, рўзадан сўрадим. "Алҳамдулиллаҳ, беш вақт намоздаман, рўза ҳам тутяпман", деди.\nОрадан бир икки кун ўтиб, ҳайит кунига яқин қолганда яна суҳбатлашдик. Салом аликдан кейин: "Турган жойингиз пойтахт Сеулдан узоқдами?", деб сўрадим. "Ҳа узоқда", деди яшаётган шаҳрининг исмини айтди. Харитадан қарадим, ҳақиқатан узоқ экан у шаҳар Сеулдан..\n"Масжид борми у ерда", дедим. "Йўқ", деди. "Мусулмонлар борми сиз билан бирга?", дедим. "Ҳа, бор. Аммо намоз ўқийдиган, рўза тутадигани йўқ", деди. Кейин "Мен ҳаракат қиляпман, давъат этаяпман, балки намоз ўқийдиганлари чиқиб қолар", деди...\nЎзимни шу биродаримнинг ўрнига қўйиб кўрдим. Ватандан узоқда, бегона мамлакатда, Ислом йўқ, дин йўқ, мусулмонлар йўқ, бори ҳам намоз ва рўзадан бебаҳраманд...Масжид йўқ, таровеҳ йўқ, ҳайит намози йўқ..Бир ўзим ярим кеча туриб саҳарлик қиламан, рўза тутаман, намоз ўқийман, кечқурун яна ёлғиз ифтор қиламан...\nКўзларимга ёш келди бу биродаримнинг ҳолини ўйлаб...Аллоҳ таоло сизга ёрдам этсин, имонингизни ортирсин, марҳамати ва мағфирати билан сизни ёлғиз қолдирмасин, шу узоқ жойларда сизни қўрисин, менинг мусулмон укам...\nҚани Рамазон ойининг раҳмати, барокати ва марҳамати...Қани хатмоналар, ифторлар, саҳарликлар, рўзанинг сири, сабри ва гўзаллиги, тавбалари, истиғфорлари...Қаёққа кетишди, бу ширин, лаззатли рўза кунлари ва тунлари. Айтингизлар, биз ҳам у томонга борайлик....\nАвтор: Намоз Нормўмин на 11:32\n"ЯНГИ ЖАМИЯТ" СЎРОВНОМАСИ\nРАМАЗОН ҲАЙИТИ МУБОРАК БЎЛСИН, АЗИЗ ДЎСТЛАР!\nНАМОЗ НОРМЎМИН "АМЕРИКА ОВОЗИ" РАДИОСИДА\nНАМОЗ НОРМЎМИН ДУНЁ МАТБУОТИДА:\nИНСОНИЯТНИНГ БУГУНИ ҲАҚИДА ОЧИҚ ОЙДИН ҲАҚИҚАТ..\nХАФА БЎЛМАНГ, ЖАНОБ ПРЕЗИДЕНТ!\nРУС ВА ҲИНДНИНГ ШАНҲАЙ ДЕВОРИ\nҚАТАР ТЎПОЛОНИНИНГ САБАБЛАРИ


ХЎЖАЛИК СУДИНИНГ ЯНГИ БИНОСИ\nБош саҳифаЯнгиликларХЎЖАЛИК СУДИНИНГ ЯНГИ БИНОСИ\nТермиз шаҳрида Сурхондарё вилояти хўжалик судининг янги биноси фойдаланишга топширилди.\nБарча шароитларга эга уч қаватли замонавий бинонинг очилишига бағишланган тадбирда давлат ва жамоат ташкилотлари, ҳуқуқ-тартибот идоралари вакиллари, фахрий ҳуқуқшунослар, ёшлар ва оммавий ахборот воситалари ходимлари иштирок этди.\nТадбирда Президентимиз Ислом Каримов ташаббуси билан суд-ҳуқуқ тизимида амалга оширилаётган изчил ислоҳотлар одил судлов ва қонун устуворлигини таъминлаш ҳамда аҳолининг ҳуқуқий маданиятини юксалтиришга хизмат қилаётгани таъкидланди. Суд-ҳуқуқ тизимининг моддий-техник базасини мустаҳкамлаш ва соҳа ходимларини ижтимоий ҳимоя қилишга алоҳида ғамхўрлик кўрсатилаётгани юртимиздаги тинчлик, осойишталик ва фаровонлик ифодаси экани қайд этилди.\nЗамонавий ва миллий архитектура ечимига эга кўп қаватли бинони “Термиз-таъминот” саноат қурилиш таъминот хусусий корхонаси тез, сифатли барпо этди. Янги бинода судьялар ва иш юритувчи ходимлар учун барча қулайликлар яратилган. Маънавият хонаси, хўжалик низоларини кўриб чиқишда биринчи ва апелляция инстанцияси ишларини муҳокама этадиган алоҳида хоналар замонавий усулда жиҳозланган.\n– Юртбошимиз ташаббуси билан суд ҳокимиятини мустаҳкамлаш ва мустақиллигини таъминлаш юзасидан кўрсатилаётган ғамхўрликдан беҳад миннатдормиз, – дейди вилоят хўжалик суди судьяси Шерзод Аминқулов. – Бу ерда яратилган замонавий шароитлар ишимиз самарадорлигини янада юксалтириб, одил судловни амалга оширишимизда муҳим омил бўлади.


Туркияда сел қутурмоқда\n29 ноябр 2021, Тошкент вақти: 08:31\nТуркиянинг шимолий-шарқида юз берган тошқин бир неча кишининг жонига зомин бўлди, юзлаб уйни вайрон қилди, кўприклар ва автойўлларни ювиб кетди. Айни пайтда табиий офат юз берган ҳудудда ёғингарчилик тинишидан дарак йўқ.\nТуркиядаги табиий офат қурбонлари ҳақидаги маълумотлар бир-биридан фарқ қилиб турибди. Чунончи айрим оммавий ахборот воситалари маҳаллий расмийларга таянган ҳолда, тошқин чоғида 6 кишининг, баъзилари 8 кишининг, яна айримлари эса 10 кишининг ҳалок бўлгани ҳақида хабар қилмоқдалар.\nШунингдек, Истанбулга яқин мавзеларда юзлаб, айрим маълумотларга қараганда эса минглаб уй сув остида қолгани, кўприклар бузилгани, йўлларни сув ювиб кетгани хабар қилинмоқда. Айни пайтда Туркияни Греция ва Болгария билан боғловчи автойўллар ёпилган. Шиддатли сув оқими ўнлаб машинани денгизга оқизиб кетган.\nИстанбул шаҳар фавқулодда ҳолатлар департаменти маълумотларига кўра, сел оқими айниқса Истанбулнинг Европа қисмида жойлашган Силиври мавзеида қутурган. У ерда уч киши ҳалок бўлгани ва бир неча кишининг бедарак йўқолгани хабар қилинмоқда.\nМаҳаллий аҳоли вакилларидан бирининг айтишича, табиий офат кўз очиб-юмгунча содир бўлган.\n- Баландлиги икки метрча келадиган оқим машиналарни ағдариб кетди. Барча нарса бир неча дақиқа ичида сув остида қолди, дейди воқеа гувоҳларидан бири.\nСешанба куни бошланган сел Туркия ғарбида жойлашган Текирдағ вилоятидаги Сарой қишлоғи ҳудудида авжига минди. У ерда қутқарувчилар тўрт кишининг, жумладан, олти ёшли қизалоқнинг жасадини топганлар. Кейинроқ яна икки қариянинг жасади топилгани ҳақида хабар тарқатилди.\nТошқин содир бўлган жойдаги кишилар вертолётлар ёрдамида эвакуация қилинмоқда. Аснода табиий офат билан курашиш учун фақат қутқарувчиларгина эмас, балки турк армиясининг махсус бўлинмалари ҳам жалб этилган.\n- Тўхтовсиз қуяётган жала туфайли чекка жойларда кучли сел оқими юзага келиб, бир неча турар-жой биносини ювиб кетди. Бир неча қишлоқ билан алоқа тамоман узилиб қолган, деди маҳаллий қутқарув хизмати вакили.\nАйни пайтда синоптикларнинг бераётган маълумотлари таскинбахш эмас: яқин икки кун ичида Туркия шимолий-шарқида момақалдироқ бўлиб, бетўхтов ёғин ёғиши кутилмоқда.


11:35 / 10.06.2019 1683 pdf Ўқиш режими + -\n«Бирон пайғамбар учун (урушдан тушган ўлжаларга) хиёнат қилиш жоиз эмас. Ким хиёнат қилса, қиёмат кунида(Аллоҳнинг ҳузурига) қилган хиёнати билан бирга келур» (Оли Имрон сураси, 161-оят).\nЯъни, бирон-бир Пайғамбар қўлга тушган ўлжадан бирон нарсани яширинча ўзига олиши шариатга ҳам, ақлга ҳам тўғри келмайди. Бу иш пайғамбарлик шаънига сира-сира мос эмас.\nЭнди кимки ўлжадан бирон нарсага хиёнат қилса, қиёмат кунида ўша хиёнат қилган нарсасини бўйнида кўтариб келади. Бутун гувоҳлар олдида шармандаи шармисор бўлади.\n«Албатта, Аллоҳ хиёнаткор кимсаларни севмас» (Анфол сураси, 58-оят).\nЯъни, Аллоҳ аҳдида турмайдиган, ваъдасига вафо қилмайдиган кимсаларни севмайди.\nАбу Ҳурайра розияллоҳу анҳу айтадилар: «Расулуллоҳ соллаллоҳу алайҳи васаллам бир куни олдимизга чиқиб, хиёнатни, унинг улкан гуноҳлигини зикр қилиб шундай дедилар: «Сизлардан биронтангизни қиёмат кунида бўйнида бўкираётган туяни кўтариб келганини кўрмайин. У: «Ё Расулуллоҳ мени қутқаринг», деганида, мен: «Сен учун бирон нарсага молик эмасман. Сенга етказган эдим-ку», дейман. Биронтангизни қиёмат кунида бўйнида от кишнаётган ҳолда кўрмайин У: «Ё Расулуллоҳ, мени қутқаринг», деганида, мен: «Сен учун бирон ишга молик эмасман.Сенга етказган эдим-ку», дейман. Биронтангизни қиёмат кунида бўйнида маълаётган қўйни кўтариб келаётганини кўрмайин. У: «Ё Расулуллоҳ, мени қутқаринг», деганида, мен: «Сен учун бирон нарсага молик эмасман. Сенга етказган эдим-ку», дейман. Биронтангизни қиёмат кунида бўйнида қичқираётган инсонни кўтариб келганини кўрмайин.У: «Ё Расулуллоҳ, мени қутқаринг», деганида, мен: «Сен учун бирон нарсага молик эмасман. Сенга етказган эдим-ку», дейман. Биронтангизни қиёмат кунида бўйнида қимирлаётган (ҳақ ёзиладиган) қоғозни кўтариб келганини кўрмайин. У: «Ё Расулуллоҳ, мени қутқаринг», деганида, мен: «Сен учун бирон нарсага молик эмасман. Сенга етказган эдим-ку», дейман. Биронтангизни қиёмат кунида бўйнида тилла ёки кумуш кўтариб келганини кўрмайин. У: «Ё Расулуллоҳ, мени қутқаринг», деганида, мен: «Сен учун бирон нарсага молик эмасман. Сенга етказган эдим-ку», дейман» (Муслим ривояти).\nКимда-ким ғаниматчилар орасида тақсимланмай туриб, ўлжадан, ёки имомнинг рухсатисиз байтул молдан ва ё йиғилган закотдан юқоридаги ҳадисда зикр қилинган нарсалардан биронтасини олса, қиёмат кунида ўша нарсани бўйнида кўтарган ҳолда келади. Пайғамбар соллаллоҳу алайҳи васаллам Ибн Латбияни закот йиғувчи қилиб тайинлаганларида, у келиб: «Булар сизларга, буларни эса менга ҳадя қилишди», деган эди. Шунда Пайғамбар соллаллоҳу алайҳи васаллам минбарга кўтарилиб, Аллоҳга ҳамду сано айтгач: «Аллоҳга қасамки, сизлардан бирон киши ҳақи бўлмаган бирон нарсани олса, у қиёмат кунида ўша нарсани кўтарган ҳолда Аллоҳга дуч бўлади. Сизлардан биронтангизни бўкираётган туя ёки мўраётган сигир ё маълаётган қўй кўтариб, Аллоҳга дуч келганини кўрмайин», дедилар. Кейин қўлтиқларининг оқи кўринадиган даражада қўлларини кўтариб: «Эй Аллоҳим, етказдимми?» деб айтдилар (Бухорий, Муслим, Абу Довуд ривояти).\nАбу Ҳурайра розияллоҳу анҳу айтадилар: «Расулуллоҳ соллаллоҳу алайҳи васаллам билан Хайбарга чиқдик. Аллоҳ бизга уни фатҳ этди. Биз тилла ҳам, кумуш ҳам ўлжа олганимиз йўқ. Ҳар хил буюм, кийим-кечак ўлжа олдик. Сўнг Қуро водийсига йўл олдик. Расулуллоҳ соллаллоҳу алайҳи васаллам билан бирга Бани Жизомлик бир киши ҳадя қилган қуллари ҳам бор эди (У Бани Зобиб қабиласидан бўлиб, Руфоъа ибн Язид деб аталар эди.) Водийга келиб тушганимиздан сўнг, у Расулуллоҳ соллаллоҳу алайҳи васаллам олдиларида туриб, уловларининг тушовларини ечаётган эди. Шу пайт унга пайкон келиб тегди ва шу туфайли ўлди. Биз: «Ё Расулуллоҳ, унга шаҳидлик муборак бўлсин», деган эдик, у зот соллаллоҳу алайҳи васаллам: «Йўқ, Муҳаммаднинг жони қўлида бўлган Зотга қасамки, ҳали тақсимланмаган ўлжадан қолган ёпинчиқ уни олов бўлиб куйдиради», дедилар. Бундан одамлар ваҳимага тушди. Бир киши бир ёки икки дона боғич олиб келиб: «Хайбар кунида топиб олган эдим», деди. Шунда Расулуллоҳ соллаллоҳу алайҳи васаллам: «Оловли боғич ёки оловли иккита боғич», дедилар» (Бухорий, Муслим, Абу Довуд, Насоий ривояти).\nАбдуллоҳ ибн Амр розияллоҳу анҳу айтадилар: «Расулуллоҳ соллаллоҳу алайҳи васалламнинг мулозимлари орасида Каркара исмли бир киши бор эди. У вафот этганда Расулуллоҳ соллаллоҳу алайҳи васаллам: «У дўзахдадир», дедилар. Одамлар бориб уни кўздан кечирдилар ва жунли ёпинчиқ (енгсиз тўн) топдилар. У ёпинчиқни хиёнат қилиб олган эди» (Бухорий ривояти).\nЗайд ибн Холид розияллоҳу анҳу айтадилар: «Расулуллоҳ соллаллоҳу алайҳи васалламнинг саҳобаларидан бири Хайбар куни вафот этди. Буни Расулуллоҳ соллаллоҳу алайҳи васалламга зикр қилишган эди, у зот соллаллоҳу алайҳи васаллам: «Соҳибингизга жаноза ўқинглар», дедилар. Бундан одамларнинг юзлари ўзгариб кетди. Шунда у зот соллаллоҳу алайҳи васаллам: «Соҳибингиз Аллоҳ йўлидаги (нарсага) хиёнат қилди», дедилар. Биз унинг кийимларини тафтиш қилиб, бир яҳудий бигизини топдик. У икки дирҳам ҳам турмас эди» (Молик, Аҳмад, Абу Довуд, Насоий, Ибн Можа ривояти).\nПайғамбар соллаллоҳу алайҳи васаллам: «Амирларнинг ҳадялари хиёнатдир», деганлар (Табароний ривояти).\nУ зот соллаллоҳу алайҳи васаллам айтганларки: «Аллоҳ таҳоратсиз намозни ҳам, хиёнатдан бўлган садақани ҳам қабул қилмайди» (Муслим ривояти).\nИмом Аҳмад розияллоҳу анҳу айтганлар: «Биз Пайғамбар соллаллоҳу алайҳи васалламнинг хиёнаткор ва ўз жонига қасд қилган кимсадан ташқари биронтасининг жанозасини ўқишдан бош тортганини билмаймиз».\nАллоҳдан Ўзи яхши кўрган ва рози бўлган ишларига муваффақ этишини сўраймиз. У марҳаматли зотдир.\n09:35 / 10.06.2019 937\n13:40 / 10.06.2019 5032\n1014 11:00 / 02 июнь\nАллоҳ зинога яқинлашмасликка буюрган (иккинчи мақола)\nИслом бирор нарсани ҳаром деб эълон қилса, унга боғлиқ бўлган, унга олиб борувчи нарсаларнинг барча кўринишларини ҳаром деб эълон қилади. Масалан маст қилувчи давоми...\n2976 17:00 / 28 май\n1280 12:30 / 13.05.2019


ОЛТИН «ОСИШ»НИНГ ОЛТИН ҚОИДАЛАРИ ЁХУД ТИЛЛА БУЮМЛАРНИ… ТАҚМАНГ! - 30 Июня 2012 - ..::MuxliS.Biz.Uz::..\nЧетверг, 29.07.2021, 15:53 Приветствую Вас Гость | RSS\nГлавная » 2012 » Июнь » 30 » ОЛТИН «ОСИШ»НИНГ ОЛТИН ҚОИДАЛАРИ ЁХУД ТИЛЛА БУЮМЛАРНИ… ТАҚМАНГ!\nОЛТИН «ОСИШ»НИНГ ОЛТИН ҚОИДАЛАРИ ЁХУД ТИЛЛА БУЮМЛАРНИ… ТАҚМАНГ!\nУнутмангки, қўл заргарлик кўргазмаси эмас, 3-4 та олтин узук бу ортиқчалик дегани. Кетма-кет иккита тилла узук тақиш ҳам меъёрга мос эмас.\nЭнг тўғри танлов учликдан иборат: зирак, узук ва занжир; зирак, тўғноғич ва билагузук; зирак ва иккита узук. Безаклар ҳажми қанча катта бўлса, сони шунча камроқ бўлиши керак. Акс ҳолда, кўринишингиз бетартиб ва пала-партиш ҳолатга келади.\nНозик бўй-бастли гўзаллар ўртача катталикдаги безакларда тўхтаганлари маъқул. Йирик шодалар, оғир зираклар эса беўхшов кўринади. Бироқ ҳаддан зиёд майда деталлар жудаям ориқ ва нимжон қилиб кўрсатиши ҳам мумкин. Кичик ва нозик қизларга унча катта бўлмаган, ёрқин рангли шаффоф ва яримшаффоф тошли шокила зираклар ёки диаметри 1 см.дан ошмайдиган гулсимон деталли зираклар ярашади.\nТўлароқ қоматли хонимлар, сиз ингичка занжирлар, нозик билагузук ва жуда кичик зираклардан воз кечинг. Бу каби безаклар тўлаликни янаям таъкидлаб туради. Катта-катта зирак, билагузуклар, йирик мунчоқли маржонлар, ўта ёрқин бўлмаган ярим қимматбаҳо тошли узуклар (албатта, меъёр билан) қоматни сал озғин қилиб кўрсатиши мумкин.\nНормал қомат ва овал шаклдаги юз соҳибалари исталган турдаги тақинчоқларни танлашлари мумкин. Аммо бунда меъёрни унутманг, акс ҳолда, ташқи кўринишингиз янги йил арчасини эслатиб қўйиши мумкин.\nЗаргарлик буюмлари қоидалари\nОртиқчаликка йўл қўйманг. Саноқдаги камтарлик юқори сифатга ўтиш демакдир.\nХонимларнинг ёши қанча катта бўлса, бармоқлардаги тошлар шунча катта бўлиши керак.\nҚимматбаҳо зеб-зийнатсиз оқшом либоси нотўкис кўриниш касб этади. Бу ерда жўн тақинчоқ (бижутерия)лар ўринсиз.\nЛибосдаги романтик услубни юмшоқ ва юмалоқсимон нозик безаклар безайди.\nТашқи кўринишингизга қатъийлик қиёфасини бермоқчи бўлсангиз, йирик, оғирроқ ва оддий безакларни танланг.\nЮпқа ва қимматбаҳо матодан тикилган либослар олтиндан ишланган нозик тақинчоқларни талаб этади.\nБўйин қисми ёпиқ кофталарга маржон ва мунчоқлар, енги узун кофтага эса билагузуклар ярашмайди.\nКлассик услубдаги либос геометрик нақшли жиддий тақинчоқлар билан уйғунлашади.\nОлтиндан ишланган оддийроқ безакларни кундузи, жимжимадор зийнатлар ёки тошлар билан безатилган буюмларни кечки пайт таққан маъқул. Олмос тошли соатлар оқшом ва тантаналар буюми саналади.\nҚимматбаҳо тошлар билан безатилган маржонни шундай безатилган узук билан, ёрқин зиракларни тошли билагузук ёки соат билан тақиш ножоиз. Бир пайтнинг ўзида икки қўлда ҳам 3 тадан ортиқ узук бўлиши одобдан эмас.\nОфисда катта ва ёрқин зийнатлар худди оқшом либоси каби ўринсиз. Бундан ташқари, «оиланинг олтин захираси» бўлган (барча тилла буюмларни осиб олган) хоним тадбиркор аёл ролига номзод бўлолмайди.\nБуржлар тасвири туширилган кулонларни иш билан боғлиқ учрашувларда кишилар кўзидан пана қилганингиз маъқул. Ўринли вариант - нейтрал кўринишдаги медальон ва кулонлар.\nКумуш ва олтинни уйғунлаштириш осон эмас. Яхшиси, бу ишни заргарлик буюмлари дизайнерига қўйиб беринг. Ўзингиз эса тажриба қилишда эҳтиёт бўлинг.\nҲар қандай вазиятда тақинчоқ ва безаклар танлашдаги бош ёрдамчи - нозик дид ва меъёр ҳиссидир.\nКатегория: Yangiliklar | Просмотров: 1136 | Добавил: Admin | Рейтинг: 0.0/0


Қозоғистонда рўмол ўраган ўқувчи қизларнинг ота-оналари жавобгарликка тортилди\n22 апрел 2019, Тошкент вақти: 15:33\nТуркистон вилоятининг Мақтаарал туманидаги Фирдавсий қишлоғида саккиз нафар қизнинг ота-оналари мактаб биноси яқинида қизларнинг рўмол ўраб дарсга қатнашларини қўллаб-қувватлаганларидан сўнг маъмурий жавобгарликка тортилди, дея хабар беради вилоят ички ишлар департаменти матбуот хизмати.\nИИД хабарига кўра, ота-оналар билан Таълим ва фан вазирлигининг мажбурий мактаб формасинитасдиқлаш борасидаги фармойиши юзасидан тушунтириш ишлари олиб борилди. Мана шу суҳбатлардан сўнг маъмурий чоралар кўрилди, дея хабар берди полиция вакили.\nТўрт кишига нисбатан «Жамоат тартибини сақлашга жалб қилинган шахснинг қонуний талабига бўйсинмаслик» моддаси бўйича, яна тўрт кишига «Майда безорилик» моддаси бўйичапротоколлар тузилди, суд қарорига кўра уларга нисбатан турли маъмурий чоралар қўлланиш белгиланди.\nМактаб директори Жанар Мамированинг айтишича, айни дамда рўмол ўрагани боис тўрт нафар қиз дарсга келмаяпти. Улардан икки нафарининг ота-онасига нисбатан таълим соҳасини назорат қилиш департаменти томонидан протоколлар тузилди. «Ўқув йили бошидан бери турли сабабларга кўра 15 нафар ўқувчи қиз бошқа мактабга ўтказилди. Мактабда 10 нафар психолог рўмолини ечган қизлар билан тушунтириш ишларини олиб бормоқда, қизларни ўқишга рўмолсиз келишга тайёрлаб боришмоқда», — дейди Мамирова.\n6 сентябр куни Фирдавсий қишлоғида рўмолини ечмаган 13 нафар ўқувчи қизнинг ота-онаси Ойлик Ҳисоб кўрсаткичининг беш баробари миқдорида (12 025 тенге ёки 30 доллар) жаримага тортилди.\nМактаб маъмурияти Таълим ва фан вазирининг 2016 йил январдаги 26-сонли буйруғини асос қилган ҳолда ўқувчи қизларнинг рўмолда дарсга киришига рухсат бермаяпти. Буйруқда мактаб формаси талаблари қайд қилинган ва диний атрибутлар тақиқланган. Ўтган ўқув йилида Қозоғистоннинг айрим минтақаларида вазирликнинг буйруғи рўкач қилинган ҳолда рўмол ўраган қизларнинг дарсга қўйилмаслиги билан боғлиқ ҳолатлар қайд қилинган эди.


24 февраль куни кутилаётган об-ҳаво маълумоти\nРеспублика Гидрометеорология марказининг хабар беришича, 24 февраль куни Тошкентда ҳаво ўзгариб туради, кечқурун ёмғир ёғиши мумкин. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Кечаси 5-7, кундузи 12-14 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Ғарбдан секундига 7-12 метр тезликда шамол эсади. Кечаси 3 даража совуқ, 2 даража илиқ, кундузи 10-15 даража илиқ, Устюрт бўйлаб кечаси 3-8 даража совуқ, кундузи 2 даража совуқ, 3 даража илиқ бўлади.\nБухоро ва Навоий вилоятларида ҳаво ўзгариб туради, айрим жойларда ёмғир ёғиши мумкин. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Кечаси 3-8, кундузи 9-14 даража илиқ, чўл ҳудудлари бўйлаб баъзи жойларда 0-2 даражагача совуқ, кундузи 6-8 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, баъзи жойларда ёмғир ёғиши мумкин. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Кечаси 0-5, кундузи 9-14 даража илиқ бўлади.\nАндижон, Наманган ва Фарғона вилоятларидаҳаво ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 3-8, кундузи 10-15 даража илиқ бўлади.\nРеспубликамизнинг тоғли ҳудудларида ҳаво ўзгариб туради, баъзи жойларда ёғингарчилик (ёмғир, қор) бўлиши мумкин. Қор кўчиши хавфи бор. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Кечаси 0-5 даража илиқ, айрим жойларда 1-3 даражагача совуқ, кундузи 5-10 даража илиқ бўлади.


Главная \_ Ҳисобот\nЎзбекистон Республикаси Миллий гвардияси Республика ихтисослаштирилган мусиқа академик лицейида\n2018 йил декабрь ойида амалга оширилган ишлар тўғрисида маълумот\n2018 йил декабрь ойи академик лицейда "Ижтимоий гуманитар фанлар ойлиги" деб эълон қилинди. Шу муносабат билан декабрь куни фан ойлигининг очилиши ўтказилди. Лицей муносиб равишда қизиқарли маълумотлар билан безатилди.\n2018 йил1 декабрь куни академик лицейда“1 декабрь – Бутунжаҳон ОИТСга қарши кураш куни” муносабати билан ёшлар ўртасида соғлом турмуш тарзини тарғиб қилиш, ОИТСни келтириб чиқарувчи кашандалик, гиёҳвандлик ва ичкиликбозлик каби иллатларни олдини олиш мақсадидадавра суҳбати бўлиб ўтди.\n2018 йил 3 декабрь куни академик лицейда“Хотин-қизлар”қўмитаси томонидан ўқувчи қизларга йиғилиш ўтказилди.\nАкадемик лицейда Хотин-қизлар қўмитаси қошида "Қизларжон" клуби ташкил этилди. 2018 йил 10 декабрдадарслардан кейин ўқувчи-қизлар билан алоҳида суҳбат ўтказилди. “Қизларжон клуби” нинг “Ўрнак олинг” бўлимида энг фаол ўқувчилар-қизламиз тасвирга олинди, камчиликларни бартараф этиш учун эса “Ўрнак бўлинг” номли бўлим ташкил этилди.\nЖорий йилнинг 6 декабрь куни академик лицейда Ўзбекистон Республикаси Конституцияси қабул қилинган кун муносабати билан“Конституция – қомусимиз пойдевори” мавзусида маънавий-маърифийтадбир бўлиб ўтди.\nЖорий йилнинг 11 декабрь куни Ўзбекистон Республикаси Ички ишлар вазирлиги маданият саройида Ўзбекистон Республикаси Конституцияси қабул қилинганлигининг 26 йиллигига бағишланган тантанали тадбир ташкил этилди.Байрамда академик лицей оркестр жамоаси ҳамда педагог ходимлари иштирок этди.\nЖорий йилнинг 14 декабрь куни академик лицейда ёзувчилар уюшмаси аъзоси Хаким Сатторий, Ўзбекистон адбиёти санъати газетаси бош мухаррири Бахтиёр Хайдаров ҳамда Адолат газетаси мухбири С.Мамировлар иштирокида ижодий учрашув ташкил этилди.\nЖорий йилнинг 15 декабрь куни академик лицей ўқувчилари Тошкент шаҳар Юнусобод туманида жойлашган меҳрибонлик уйига ташриф буюриб, тарбияланувчиларига ўзларининг мусиқий чиқишларини намойиш этишди. Шунингдек, уларга эсдалик совғалари улашдилар.\nВатанпарварлик ойлиги доирасида жорий йилнинг 19 декабрь куни Тошкент вилояти, Қибрай туманида жойлашган Чингелди маиший хизмат касб-ҳунар коллежи ўқувчи ёшлари билан “Ватан – Муқаддас, уни ҳимоя қилиш шарафли бурчдир!” деган эзгу ғоя остида ўтказилган маънавий-маърифий тадбирда академик лицейнинг оркестр жамоаси ўзларининг мусиқий чиқишлари билан иштирок этишди.\nВатанпарварлик ойлиги доирасида 2018 йил 19 декабрь куни академик лицейда декабрь – "Ижтимоий гуманитар фанлар ойлиги" доирасида “Сиз тарихни биласизми?” мавзусида тадбир ҳамда 6-“V”, 8-“V”, 6-“B” ҳамда 8-“B” синфлари ўртасида беллашув ташкил этилди.\nВатанпарварлик ойлиги доирасида жорий йилнинг 21 декабрь куни Тошкент шаҳар, Учтепа туманда жойлашган 81-сонли умумий ўрта таълим мактабида, “Мардлик ва жасорат” мавзусида ўтказилган тадбирда академик лицей ўқувчилари ўзларининг мусиқий чиқишлари билан фаол иштирок этишди.\n2018 йил 17 декабрь куни академик лицейда декабрь – "Ижтимоий гуманитар фанлар ойлиги" доирасида 8-“V” синф ўқувчиларининг пойтахтимиздаги диққатга сазовор масканларига ташрифи уюштирилди.


21:18“Манчестер Юнайтед” мағлубиятсиз серия қайд этмоқда 7 20:57АПЛ. МЮ ва "Вулверхэмптон" йирик ҳисобда ғалабага эришди (+жадвал) 33 20:44АПЛ. “Арсенал” – “Эвертон” учрашувининг бошланғич таркиблари маълум 4 20:30Туркия Суперлигаси. “Фенербаҳче” ва “Галатасарой”нинг бошланғич таркиби билан танишинг 4 20:00ЕЧЛ. Кики Сетьен "Наполи"га қарши баҳс учун Италияга 21 футболчини олиб кетади 13 19:52Ўртоқлик учрашуви. Ўзбекистон - Беларусь 0:1 160 19:40Назорат баҳси. “Ростов”нинг "Краснодар"га қарши асосий таркиби эълон қилинди 8 18:41УЕФА "Наполи" - "Барселона" ва "Челси" - "Бавария" учрашувлари ҳакамлари номини маълум қилди 10 18:36Зоҳид Абдуллаев “Қўқон-1912” қароргоҳини тарк этди 2 18:27Италия. "Лацио" ғалабага эришди, "Ювентус"гача 1 очко бор 4 18:06АПЛ. "Манчестер Юнайтед" ва бошқа жамоаларнинг асосий таркиблари маълум! 19 17:43"Машъал" янги бош мураббий номини эълон қилди 18 17:43Обамеянг "Интер"га ўтишни танлади 8 17:40Ўзбекистон - Беларусь. Ўйинни ОНЛАЙН томоша қилинг 49 17:29"Аякс" 19 ёшли футболчини 15 миллионга сотиб олди 3\nЎртоқлик учрашуви. Ўзбекистон - Беларусь 0:1 160


БУГУН – УМУМЖАҲОН СОҒЛИҚНИ САҚЛАШ КУНИ\n1950 йил 7 апрелдан бери ҳар йили 7 апрелни дунё ҳамжамияти Умумжаҳон Соғлиқни сақлаш куни сифатида нишонлаб келмоқда. Маълумки, 1948 йил 7 апрель Соғлиқни сақлаш масалалари бўйича ассамблеянинг Биринчи йиғилишида Жаҳон соғлиқни сақлаш ташкилоти (ЖССТ)га асос солинган кун. Жаҳон соғлиқни сақлаш ташкилоти (ЖССТ) – Бирлашган Миллатлар Ташкилоти (БМТ)нинг соғлиқни сақлаш соҳасига ихтисослашган нуфузли муассасаси бўлиб, унинг таркибига ҳозирда 194 та аъзо давлатлар киради.\nЖССТ Швейцариянинг Женева шаҳрида жойлашган бош идораси ҳамда 6 та минтақавий ва 150 та мамлакатдаги ваколатхоналарига эга. ЖССТнинг Ўзбекистондаги ваколатхонаси ташкилотнинг Европа минтақасидаги ваколатхонасига қарашли. Ўзбекистон 1992 йилнинг 25 майда ЖССТга аъзо бўлган. ЖССТнинг Ўзбекистондаги ваколатхонаси 1993 йилда Тошкентда ўз фаолиятини бошлаган. Ваколатхона соғлиқни сақлаш тизимига яхлит ёндашув асосида барқарор соғлиқни сақлаш сиёсатини ишлаб чиқишда ёрдам кўрсатиш, умумий етакчиликни таъминлаш, маҳаллий даражада техник алоқаларни ўрнатиш, стандартларни белгилаш ва шартномалар тузиш, инқироз даврида соғлиқни сақлаш тадбирларини мувофиқлаштириш ва амалга ошириш каби вазифаларни қамраб олади.\nҲозирги кунга келиб, Ўзбекистон Республикасининг ташқи сиёсий фаолиятида халқаро ташкилотлар билан ҳар томонлама ўзаро манфаатли ҳамкорлик қилиш йўналиши жадал ривожланиб бормоқда ва уни тартибга солишга қаратилган давлат сиёсати ҳам эволюцион ривожланиш йулидан кетмоқда. Хусусан, ЖССТ ва Ўзбекистон соғлиқни сақлашнинг кўплаб муҳим масалаларида яқиндан ҳамкорлик қилиб қилиб келяпти. Хусусан, Президентимиз Шавкат Мирзиёевга БМТнинг юқумли бўлмаган касалликларнинг олдини олиш ва уларга қарши курашиш бўйича идоралараро ишчи гуруҳи (ЮНИАТФ) мукофоти топширилди. “Yuksalish” умуммиллий ҳаракати хабарига кўра, ЮНИАТФнинг 11-йиғилишида (2018 йил 8-9 ноябрь, Женева) юқумли бўлмаган касалликларнинг олдини олиш ва назорат қилишда ўзининг салмоқли ҳиссасини қўшаётган шахслар ютуқларини тан олиш ва оммалаштириш мақсадида ҳар йили махсус мукофот таъсис этишга қарор қилинган.\n2019 йил 20 май куни Женевада Жаҳон соғлиқни сақлаш ассамблеяси (ЖССА)нинг 72-сессиясида ЖССАнинг ЖССТ Европа минтақаси бўйича вице-президенти этиб Ўзбекистон Республикаси Соғлиқни сақлаш вазири Алишер Шодмонов сайланди. Таъкидланганидек, бу Президентимиз раҳнамолигида аҳоли саломатлигини муҳофаза қилиш тизимини сақлаш ва янада яхшилаш, соғлом авлодни тарбиялаш учун шарт-шароитларни шакллантириш ва профилактика тиббиётини ривожлантиришга қаратилган кенг кўламли ислоҳотлар бутунжаҳон соғлиқни сақлаш ташкилоти томонидан эътироф этилаётганидан далолатдир. Бу Ўзбекистоннинг соғлиқни сақлаш соҳасидаги ютуқлари ЖССА тадбири очилиш маросимида ЖССТ бош директори Тедрос Адханом Гебрейесуснинг чиқишида ҳам ўз аксини топди. Ўзбекистон дунёнинг оз сонли мамлакатлари қаторида ўз ҳудудида безгакни тўлиқ йўқ қилишга эришганини эътироф этгани катта ютуқдир.\nДавлатимиз раҳбарининг 2018 йил 7 декабрдаги “Ўзбекистон Республикаси соғлиқни сақлаш тизимини тубдан такомиллаштириш бўйича комплекс чора-тадбирлар тўғрисида”ги Фармони билан тасдиқланган 2019 – 2025 йилларда Ўзбекистон Республикаси соғлиқни сақлаш тизимини ривожлантириш концепцияси яратишда ЖССТ экспертларининг улкан ёрдамини алоҳида таъкидлаш лозим. Халқаро экспертларнинг кўмаги туфайли соғлиқни сақлашни молиялаштиришни яхшилаш, мажбурий тиббий суғурта ва электрон соғлиқни сақлаш тизимини жорий этиш, соғлом турмуш тарзи ва соғлом овқатланишни тарғиб қилиш, юқумли ва юқумли бўлмаган касалликлар, саломатлик учун зарарли бўлган одатларга карши кураш каби қатор вазифалар бўйича самарали чоралар кўрилмоқда.\nУмумжаҳон соғлиқни сақлаш куни – бу инсонларнинг саломатлиги ва фаровонлиги муҳофазаси йўлида биргаликда чора-тадбирлар ўтказиш мақсадида сайёрамизда истиқомат қилувчи ҳар бир аҳолининг эътиборини саломатлик ва соғлиқни сақлаш муаммоларига жалб қилишга қаратилган глобал кампаниядир.\nУмумжаҳон Соғлиқни сақлаш кунини нишонлаш билан боғлиқ бўлган тадбирлар ЖССТнинг бошчилигида ташкиллаштирилади. Ушбу кунни нишонлаш муносабати билан ҳар йили соғлиқни сақлаш соҳасида долзарб бўлган масалаларга халқаро жамоатчиликнинг эътиборини қаратиш мақсадида муайян бир мавзу белгилаб олинади. Бундай мавзу ёки шиор остида турли-туман тадбирлар, ташаббус ва танловлар уюштириш орқали, соғлиқни сақлаш билан боғлиқ бўлган масалалар ечимини топишдаги жамоатчилик иштироки рағбатлантирилади.\n2018 ва 2019 йиллари ЖССТ Умумжаҳон соғлиқни сақлаш кунини инсонларга қандай ёрдам ва қандай хизматлар олиш имконияти борлиги ва уларни қандай олиш мумкинлиги тўғрисида тўлиқроқ тасаввур ҳосил қилиш мақсадида соғлиқни сақлаш хизматлари билан ёппасига қамраб олиш мавзусига бағишлади. Соғлиқни сақлаш хизматлари билан ёппасига қамраб олиш ғояси барча инсонларни зарур жойда ва зарур вақтда ҳеч қандай молиявий қийинчиликларсиз таъминлашдан иборатдир.\n2020 йил “Халқаро ҳамширалик ва акушерлик хизмати ходимлари” йили деб эълон қилинган, шу сабабли ушбу кун тадбирлари ҳамширалар ва акушерлик хизмати ходимларининг бутун дунёда одамларнинг соғлиғини ҳимоя қилишдаги муҳим ўрни ва ҳамширалар ва акушерлик хизматларини кучайтириш зарурлигига бағишланди. Афсуски, дунё илк бор коронавирус инфекцияси пандемиясига дуч келиши ўз таъсирини кўрсатди ҳамда “Умумжаҳон саломатлик куни”ни нишонлаш ўзига хос, яъни ташвишли шароитда ўтмоқда.\nАйни кунларда барча куч ва воситалар, маблағ ва ресурслар коронавирус эпидемиясининг кенг тарқалишининг олдини олиш, вирус билан касалланганларни талофатсиз соғайтириш, бутун мамлакатнинг санитария-эпидемиология ҳолатини барқарорлаштиришга йўналтирилган. Вирусга қарши кураш ва инсонлар ҳаётини сақлаб қолиш масъулияти эса, табиийки, шифокорлар гарданига тушган. Пандемия шифокорлар қанчалик муҳим касб эгалари ва уларнинг жамиятда ўз ўрнига эга эканини кўрсатиб берди. Шундай шарафли вазифани ўз қасамёдига содиқ қолган ҳолда бажариб келаётган тиббиёт ходимларининг ҳар бир куни қаҳрамонликдир.\nБиз тиббиёт ходимлари тимсолида халқ саломатлиги йўлида ўз ҳаловатидан кечиб, кунни тунга улаб, фидокорона меҳнат қилаётган шарафли касб эгаларини кўрамиз. Ҳозирги кунда юзага келган вазият юртимизнинг ҳар бир фуқароси зиммасига катта масъулият юкламоқда. Айниқса, тиббиёт ходимларининг елкасидаги юкнинг залвори оғирдир. Коронавирус инфекцияси дунёга таҳдид солиб турган бир пайтда, тиббиёт ходимлари зиммасидаги масъулият янада ошиши билан бирга, улар фаолиятининг ҳар куни, керак бўлса, ҳар дақиқаси қаҳрамонлик эканлиги яққол намоён бўлмоқда. Лекин бу оғир таҳликалар вақтинчалик ҳолатдир ва биз барчамиз ҳамжиҳатликда айтилаётган тавсиялар ва талабларга оғишмай риоя қилиб, ушбу оғир синовдан ўта олишимизга шубҳа йўқ.\nКоронавирус инфекциясига чалинган беморларимиз соғайиб кетишлари учун, уларга ЖССТ тавсиялари асосида ва халқаро стандартлар бўйича тезкор ва сифатли тиббий хизмат кўрсатилмоқда.\nБугун Умумжаҳон соғлиқни сақлаш куни санасида сиз, фидойи тиббиёт ходимларига, айниқса, бутун жаҳонни таҳликага солган пандемия шароитида инсон учун энг азиз неъмат бўлган ҳаёт ва саломатликни муҳофаза қилишдек шарафли касб эгаларига юксак ҳурмат ва эҳтиром, чуқур миннатдорлик билдирамиз.\nЮристлар малакасини ошириш маркази доценти, юридик фанлар номзоди\nБиздан фақатгина сабр-тоқат ва ўзимизни асраш талаб қилинаяпти\nЎзбекистон Республикаси Адлия вазирлиги қошидаги Юристлар малакасини ошириш маркази кафедра мудири, профессор\nБугун биз, ҳаммамиз мисли кўрилмаган, ноёб вазиятдамиз. Яқин тарихда биринчи маротаба инсоният глобал касаллик билан юзлашмоқда. Ишонч билан айта оламизки, коронавируснинг янги тури дунёнинг бирон бир мамлакатини четлаб ўтмайди. Бу, шубҳасиз, инсоният учун узоқ қатга ҳатто ўнлаб йилларга татийдиган энг қийин синовлардан биридир.\nШунингдек, ушбу касалликнинг тарқалиши бизнинг қай даражад ижтимоийлашганимизни ва масъулиятлилигимизни аниқ кўрсатиб бермоқд.\nИнсоният ўз тарихи давомида турли хил эпидемияларга дуч келган. Мактаб дарслигидан вабо, тиф каби кўплаб эпидемияларнинг даҳшатли оқибатлари ҳақида биламиз. Бугунги кунда дунёда транспорт тизимининг ривожланиши ва транспортнинг арзонлашиши миллионлаб одамлар ҳар куни узоқ масофаларга саёҳат қилишларига, мамлакатлар ва қитъалар ўртасида ўн минглаб кемалар ва самолётлар қатновига олиб келди. Бундан ташқари, дунё аҳолисининг зичлиги мисли кўрилмаган кўрсаткичларга етди. Йигирма биринчи асрнинг бошларига келиб, кўплаб мамлакатлар аҳолининг ҳаддан ташқари кўпайиб кетиш инқирозига олиб келди.\nБуларнинг барчаси, афсуски, юқумли касалликларнинг тез ва оммавий тарқалиши учун идеал шароитларни яратади. Бунинг учун 20 ёки 30 миллион аҳолига эга бўлган мегаполисларда кўплаб савдо-сотиқ ёки кўнгилочар жойларга қанча одам ташриф буюришини тасаввур қилиш кифоя.\nБиринчи маротаба инсоният 1918 йилда бутун сайёрага тарқаладиган оғир эпидемияга дуч келди. Бу "Испанка" номини олган таниқли грипп эпидемияси бўлиб, биринчи жаҳон уруши авж олган пайтда мазкур грипп дунё бўйлаб ярим миллиарддан ортиқ одамни ёки дунё аҳолисининг қарийб 30 фоизини қамраб олган. Ўша пайтларда гриппнинг ушбу туридан ҳалок бўлганларнинг аниқ сонини ҳисоблаш қийин эди, аммо бу рақам таҳминан 20 дан 100 миллионгачани ташкил этган. Бундай даҳшатли оқибатларга уруш туфайли вужудга келган антитсанитар шароитлар ва вайронагарчиликлар, шунингдек, кенг кўламли халқаро ва қитъалараро ҳаракатлар сабаб бўлган.\nҚувонарлиси, сўнгги 100 йил ичида кўплаб жиҳатдан яхши тарафга ўзгарганмиз. Хусусан, тиббиёт ва фармацевтиканинг ривожланиши юқори даражага етди. Грипп биз учун оддий ҳолатга айланди. Ҳатто парранда, чўчқа ва H5N1 грипплари ҳам шифокорларнинг саъй-ҳаракатлари туфайли кўпчиликда кескин асоратларсиз ўтишига эришилди. Баъзиларимиз эса, шифокорлар инфекциянинг ўчоқларини қандай аниқлаганлигини фақат четда туриб кўрдик ёки эшитдик.\nБугун биз барча масъулиятни давлат ва соғлиқни сақлаш тизимига юклашга одатланганмиз. Ахир, Биз ижтимоий мавжудотмиз! Биз ўзимизнинг ижтимоий алоқалар тизимимизга эга бўлган жамиятмиз. Биз, ҳатто кимдир биз учун нон пиширишига, бизни ишга олиб бориб қўйишига ва гриппдан даволашига ишонамиз. Албатта буларнинг барчаси жамиятимиз учун яратилган қулайликлардир.\nАммо биз ушбу қулайликларни шунчаки кимдир шундай қилиб беришга мажбурдек қабул қилдик ва ижтимоийлашув -\nбу жамиятнинг ҳар бир аъзосининг алоҳида жавобгарлигини англатишини бутунлай унутдик. Маданиятли одам кенг фикр юритиши ва бошқа одамлар манфаатларига мувофиқ ҳаракат қилиши шартлигини унутдик. Индивидуаллик нафақат ўз қобиғига ўралиб қолишга, балки бефарқлик ва ижтимоий шафқатсизликка олиб келишини унутдик.\n“Агар мендан кейин ахлатни олиб кетишса, нимага ахлат идишни\n“Нега соғлиғингизни кузатишингиз керак, ахир шифокор ва дори-дармонларингиз борку?”\n“Нега мен тақиқларга риоя қилишим керак, бошқалар буни қилсин, менсиз ҳам калласи катталар кўпку?!”\nБу сўзлар танишми?\nКелинг, ҳақиқатга тик қарайлик. Тиббий ниқобларни жамоат жойларида тақиш мажбурияти юклангунга қадар қанча одам кийган? Бир йил аввалги ҳолатни эслаб кўринг. Ниқоб таққан одамни камдан-кам ҳолларда учратар эдик. Лекин, кўплаб хорижий мамлакатларда респиратор инфекция чалинганлик ҳолати юзасидан шубҳа туғилса ҳам, ниқоб тақишни бошлашарди. Улар кўпроқ бошқаларга юқтирмаслик ҳақида ўйлашади. Ва бундай мисоллар жуда кўп. Ўтган дам олиш кунлари, бизнинг фуқароларимиз тушкунликка тушиб, озиқ-овқат сотиб олишга шошилишганда, ҳеч ким 2 метрлик масофани сақлашни ҳатто хаёлига ҳам келтирмади. Аммо кўплаб Европа мамлакатларида одамлар бундай ҳолатда дўкон ташқарисида навбатда туришди. Ҳеч нарсага қарамай, баъзи масъулиятсиз фуқаролар, ҳатто карантин ва ўзини изоляция қилиш даврида ҳам тўй ва тантаналарни, оммавий оилавий тадбирларни ва хўроз уруштириш тадбирларни ўтказишдан воз кеча олмаяптилар! Бу эса, уларнинг онгининг нақадар паст эканлигини кўрсатади. Улар фақат ўзлари, ўзларининг хоҳиш-истаклари ҳақида ўйлашга қодирлар, лекин яқинлари, ватандошлари ва умуман инсоният ҳақида эмас ...\nЮз йил олдин, "чўчқа гриппи"га ўхшаш белгиларга эга бўлган "Испания гриппи" авж олган вақтда, онгли ва аниқ интизомли ҳаракат туфайлигина хавфли касалликнинг тарқалиб кетмаслигига ва деярли тўхтатишга эришилган. Масалан, ўша вақтда Сиетлда йўловчиларга тиббий ниқобсиз жамоат транспортига кириш тақиқланган ва ҳеч қандай таҳдидларсиз одамлар ушбу талабларга риоя қилишган.\nБундай ўхшашликлар жуда кўп келтириш мумкин.\nЖорий йилнинг 29 март куни, Хитой коронавирус эпидемияси устидан ғалаба қозонганлигини эълон қилди. Ҳа, инфекция ҳали тўлиқ бартараф этилмади, аммо унинг тарқалиши тўлиқ назоратга олинди. Биринчи навбатда, бунга хитойликларнинг ажойиб интизоми ва масъулияти туфайли эришилди. Шунчаки, бунда уларнинг ҳар бирининг коронавирус пандемиясига қарши курашда шахсий жавобгарлиги ва шиддатли ғайратидан ҳайратга тушишмасликнинг иложи йўқ. Улар инфекциянинг тарқалишига фақат биргаликда курашиш мумкинлигини аниқ тушунишди. Ва бу дарҳол ўз натижаларини кўрсатди. Бу фақат шифокорлар ёки давлатнинг мажбурияти эмас, бу ҳар бир фуқаронинг масъулиятидир. Бу ижтимоийлик даражасидар!\nАксинча, вирусга аҳамият бермаган баъзи мамлакатларда инфекциянинг назоратсиз тарқалиши ва инфекцияланганлар орасида ўлимнинг кескин ошиб кетиш ҳолатлари мавжуд.\nШубҳасиз, коронавирус пандемияси жамиятнинг ижтимоийлашув кўрсаткичидир, бу бизнинг масъулиятли эканлигимизни, инсонпарвар ва меҳрибон эканлигимизни аниқлаб беради.\nБиз оиламизни боқишга, Бизнинг қўллаб-қувватлашимизга муҳтож ёлғиз инсонлар, касаллик айниқса хавфли бўлган кекса фуқаролар тўғрисида қайғуришга тайёрмизми?\nБизнинг республикамиз ҳақида, бу ёки бошқа даражада бу пандемия жиддий синовдир, чунки у иқтисодиёт ва ижтимоий ҳаётнинг барча соҳаларига таъсир қилади.\nАлбатта, каракавирус пандемияси сабаб инсонлар ўртасидаги бирлик, меҳр-шавқатнинг нақадар кучайганлигини ўрнак сифатида кўрсатилаётганини кўриб турибмиз. Аммо, тан олиш керак, бу бизнинг Ҳукуматимиз ва бошқа давлат, жамоат тузилмаларининг хизмати эвазига шакллантирилмоқда. Афсуски, ҳар куни бу касалликка чалинганлар сони кўпайиб бораётган бир пайтда, вазият тўлиқ назорат остида деб айта олмаймиз. Бу эса, қўшимча чоралар кераклигини англатади ва биринчи навбатда, ҳар биримиздан масъулият талаб этилади. Мамлакатимизда аллақачон 10 мингдан ортиқ карантин қоидабузарликлари мавжуд!\nАсосий гигиена ва хавфсизлик қоидаларига риоя қилиш қийинми?\nИш берувчилар масофавий иш учун шароит яратдилар ва пуллик таътилларни таъминладилар. Мактаб ўқувчилари учун масофадан ўқитиш тизими жорий этилди. Бу эса аҳолини ўзларини изоляция қилишлари ва карантин қоидаларига амал қилишлари учун қулай шароитлар яратиш мақсадида амалга оширилди.\nАммо, нега кўпчилик умумий манфаатлар учун минимал қурбонликлар қилишга тайёр эмас?\nЎйлаб кўринг, бугун уйдан чиқиб кетиш керакми?\nЖамоат жойларида тиббий ниқоблар тақмасдан ва гигиена қоидаларига риоя қилмасдан яқинларингиз ва уларнинг ҳаёти, соғлиғига хавф солишга тайёрмисиз?\nЭнди ҳар бир инсон касалликнинг олдини олиш чоралари ҳақида билади, лекин ўзингиздан сўраб кўринг, наҳотки қоидаларни тўлиқ амалга оширишга қодир эмасмиз?\nУмид қиламизки, бизнинг халқимиз ўзига хос бўлган бирдамлик ва садоқатни намойиш этади ва биз яқинда коронавирус устидан тўлиқ ғалабани эълон қиламиз!\nАдлия вазирлиги қошидаги Юристлар малакасини ошириш маркази бўлим бошлиғи\nБугунги кунда “давлат органлари ва мансабдор шахслар халқққа хизмат қилиши” асосий бошқарув принципига айлантирилаётган экан, қонун устворлигини таъминлашнинг асосий шартларидан бири - бу фуқаролар мурожаатларини ўз вақтида ва сифатли кўриб чиқиш бўлса, иккинчи томонидан мансабдор шахсларнинг хатти-ҳаракатлари устидан шикоят қилиш ва уларни кўриб чиқиш тартибларини такомиллаштиришга ҳам боғлиқ. Мансабдор шахсларнинг ўз хизмат вазифааларини нотўғри бажараши, ваколатидан четга чиқиши, масъулиятсизлиги, бюрократияга асосланиш, қоғозбозлик, мажлисбозлик каби замондан орқада қолган бошқарув принциплари қонун устворлигини таъминлашга салбий таъсир кўрсатадиган жиҳатлар ҳисобланади.\nкафдераси мудири, юридик фанлар доктори.\nошириш маркази директори